url: =Sakhi in a tat nading kuam kua khual :: ZOMI DAILY\nposted on 31 October 2015 at 8:08 am Lomkholna: Article\nHih bangin ZACC makaihna tawh a kumsim phialin, thulu hoih nono tawh Zomi Zotate lailam le theihna lam ah namdangte tawh tanbang i kim theih nadingin, vaihawmkhia theizel ihih manin angtanhuai sa ing. Tutunga i thulu ahi, Sakhi in a tat nading kuam kua khual cih thulu pen ka thangah mahmah khat le tulaitaka Zotate in a theihhuai thu khat ahih manin hih thulu ka gelh ding, lawp mahmah ing. I thulu ah KHUAL cih kammal pen a thupi mahmah kammal khat hi a, khangthak Zotate n hih thulu i a deihna theisiam hi le ng i Zogam kipuahnuam semsem dingin ka lamen hi. Khangham zawdeuhte n i gam itdan le kepdan i theih ha ng khangthakte a thei ngei nai khollo kitam thei ding ahih manin i gam it a, khualna i neih theih nadingin i Zogam pian khiatna thu tawmkhat gen masa ni.\nKhawlpi pan Ciimnuai ah:\nI pu sawnsawnte Sengam panin hong pai toto uh a, AD 800 kiim pawlin Kawlzang hong tung uh hi. Tua mun ah Shan-te in ukna aana nei-in kulhpi a cian hun tawh na kituak hi. Tua ahih manin Kawlzang panin Pu Song Thu makai in, Pu Song Kipte tawh inn 40 kiim, Kawlpi pan na lal toin Ciimnuai khua na satto uh hi. Zomite khamtung gam ah i ten masakna khua in Ciimnuai khua hong hi pah hi. Zomi cihpen i pu i pate in a khangkhanga a zat uh i minam min ahi hi. Ciimnuai ta pen Zo vontawi cih nopna hi. I pu i pate in haksatna na tuak toto uh a, i Zogam a tun uh ciang zong Meitei gal, Kawl gal cih bangin haksatna na tuak toto uh hi. Ahi zongin i Zogam leitang, mual le guam a nim dildial singkung lopate na it lua mahmah uh ahih manin sisan naisan luang in, lungkham sinkhamna tampi kawmkal sung pan khangsawnte ading ci-in tuu bang na ciing uh hi. Tua ahih manin i Zolei tuun nu in khangsawnte aw Zolei hong zun un ci-in luankhia tawh hong samsam lai hi.\nI Zogam leitang puahin khualna nei ni:\nPasian in leitung a bawlkhit ciangin, tua leitang tungah singkung lopate na posak a, tuate amuh ciangin Pasian lungkim mahmah hi. Tua a hoih mahmah mual le guamte a cing ding le a kem dingin ei Zomite hong telkhiat minamte ihi hi. Pasian in Adam le Eve-te Eden huan sungah singgah nektheih teng a ne ding bek a, a koih hi loin tua huan a cing, a kem dinga a\nkoih na hizaw hi (Pian. 2:15). Tua mah bangin Pasian in ei Zomite zong a ma bawlsa mun le mualte a kem ding le a cing dinga hong bawl hi napi eite in nektheih teng ne-in i om a, ahih hang kikem nuam lo, kipuah nuam lo kisusiasia zawta hi. Bang zah takin a bawlpa a khasia tam? Zomi le Khristian Theology laibu sungah Rev. Dal Khan Mang in phawk khak ngeiloh\nmawhna lian cih tawh thului (article) na gelh hi. Zomite i phawk khak loh mawhna a kinei na hi gige takpi mawk hi. Tua ahih manin, i Zogam leitang tunga, a om khempeuh, a puah, a zun ding le khualna a nei ding nang le kei hi hang.\nBangci danin khual ding?\nZogam leitang khual ding cih ciang muhdan, deihdan le kisam i sakdan kibang lokha ding hi.\nKei deihdan ah-\n(a) Singkung lopa kep siamna tawh\n(b) Pilna tawh\n(c) Kipumkhatna tawh …… Hih bang teng tawh i\nZogam leitang puahin zunin khualna nei le ng a hoihpen dingin ka um hi.\n(a) Singkung lopa kepsiamna tawh\nI pu i pate in dawi le kau na bia uh a, ahih hangin tu le tate ading ci-in khualna lungsim na nei mahmah uh hi. Tuhun khangthak Zomitea nungta Pasian a bia vive kihi mangta; hi mahleh i biak Pasian bawlsa leitang le a nim dildial singkung lopate kisusia mangta hi. Ettehhuai khat ah sangmang F O Nelson-te nupa Tedim a om lai-un a inn kiimah singkung le lopa hoih nono suan uh hi. Tua bang mahin Israel-te in a gam uh leitang hoihlo ahih manin gamdang pan leitang hoihte lei-in a gam uh ah pua uh hi, kici hi. Eite in leitang a hoihsak ahi singteh a kia ding nangawn om zo nawn lo zahphialin i Zogam leitang mun citeng keu mangta hi. Khua hong khal ciang Zogam leitang teng meikhu tawh kidim den mawk hi. Khangthak Zotate i gam i lei en puahin en zun kei le ng, kuama n hong puahsak lo ding hi. John F Kenedy in USA president dingin kiciamna a neih 20.1.1961 niin, I gam in kei adingin bang hong sepsak ding hiam cih ngaihsun kei unla, i gam adingin ke n bang semthei ding ka hi hiam, cih ngaihsun zaw un, ci-in na gen hi. Tua mah bangin Zomi Zotate, i gam I lei en puahin en zun kei le ng namdangte n lah hong puah hong zunin, i tu i tate khang adingin hong khualsak lo ding, ahih manin en puahin zun ciat ni Rev. Dr. Do Sian Thang in, Kiimlepam kepna tawh mission nasepna . cih article a gelh na sungah, I huang sung mah panin leitung bup khuaneu khat ahihna lakkhia thei leng ci-in na gelh hi. Zomite in Zogam leitang nam dangte hong et teh taak dingin i singkung lopate puahin zun ciat ni. Zogam sungah singkung lian teng kiphukmang khinta hi. Singkung lian teng om nawn lo ahih manin Zomite i kiciaptehna Phualvate i gam i lei ah kimu zo nawn lo hi. Kachinte n, Zomite kiciaptehna vaphualte ei gam ah hong tung mangta hi, na ci uh hi. Bang hangin i ki ciaptehna Vaphualte i Zogam leitang ah kimu zo nawn lo hiam?\n– A om nading mun le a bu sat nading singkung lopa om nawn lo hi.\n– I kiciaptehna hi napi mat ding le thah dingin ki-um mang tazen hi.\nTua ahih manin i Zogam ah hong tualbual thei nawn lo hi. Zomi Zotate namdangte n hong zahko ta uh hi; zahkona i thuak nawn loh nadingin tuate i sapkik kul ding hi. Sia Dai Hang laphuakna sungah: Singkung hoih nonote bek tawh i samkik zo bek ding hi ci-in na phuak hi. Khangthak Zomite in khatvei lungngai kik ni; singkung hoih nonote suan ni; singkung pen mihingte adingin zong a thupi mahmah khat le i nuntakna khat na hi hi. Singkung(forest) Acre khat in mihingte adingin a hoih lo, Carbondioxide pen nikhatin cubic ff-2000 hupkangin, mihingte le ganhingte nuntaknapi ahih manin nu le pate in i tu i tate ading khualna tawh singkung hoih nono suansak ciat ni. A pa Jonathan hangin Mephibosheth in a dam sung teng kumpi inn ah an ne hi (2Samuel 9:6-13). Rev. Dr. J. M. Paupu in, Khristian neihsa kem cih article a gelhna ah Nuntak sau manin na tam a kisem hi loin, hun neih khempeuh a zangsiamte in na tam semzaw uh hi ci-in na gelh hi. Zomi nu le pate in i tu i tate ading\nkhual taak mahmah ta hi. I nuntakna a beiphial zongin i deihsakna le I khualna khaicite cikmah hunin bei ngei lo dinga, khangsawnte n nuntaknain na zang ding uh hi. Piancit-te in zu (leenggah zu) pen lei sungah phumin a tu khang ciangin a tute in dawn uh hi. Tua bangin a khangkhangin phum suksuk uh hi, ci-in kigen hi. Mihingte a pilpen, a haipen le a cidampen khat nangawn zong, a nungta tawntung ding ki-om lo hi. Tua ahih manin i dam sungin i gam sung singkung lopate kep siamna tawh i tu i tate ading khual in, gamh (heir) hoihpenin i nusiat zawh ding thupi hi.\nEi Zomite zong pilna a thupisak mahmah minam khat ihi hi. Lai i neih ma-in i pute in Mawlaih le Falam ah lai sin dingin na pai uh hi, ci-in kiciamteh hi. Pasian in i Zogam thupha hong pia-in 1899 kumin Arthur le Laura Carsonte nupa Zogam ah hong tung uh hi. 1901 a kipanin Hakha, Tedim, Khuasak, Tonzang le Thantlang cih bangin Kawllai sin hong kipansak uh hi. A diakin ei Tedim kampau sungah 1902-03 kumin Sia Po Ko in Tedim ah, 1903-04 kumin Sia Shwe Zan in Khuasak ah, 1904-05 kumin Sia Po Ko mah in Tonzang ah cih bangin Kawllai hong sinsak uh a, tua siate pen Tazahaw Sia le Sangsia thuah khawm ahi uh hi. 1910 kumin Rev. J.H. Cope-te nupa Tedim hong tung uh a, 1913 kumin Zolai simbu hong bawlsak uh hi. Tua ahih manin 1924-25 kuma kipan Zolai tan 1-4th ciang kisin ta hi. Rev. J.H. Cope-te nupa in lai hong bawlsakin i Zogam ah pilna khaici hong tuhkhia uh hi. Hih bangteng tawh Zomite pilna lam le theihna lam ah i mit hong keuhkhia ta hi. Ei zong lai i neih a kipan omdan, gamtatdan, kampaudan ah kikhangto mahmah ta hi. Pasian thupha tawh I Zogam ah pilna a nei kitamsim ta a, degree sangpipi a ngah zong kitamsim ta hi. Ahih hangin a dahhuai khat ah mipil kitawmlai mahmah dingin lamen ing. Leitung i et ciang pilnanei le mipil cih nam nih kimuthei hi.\n– Pilna nei i cihte degree sangpipi ngahtamahleh, a gam, a lei a puah, a zun keileh, mipil kici thei lo-a pilna nei kici lel hi.\n– Mipil i cihte in ama ading bek hi loin, midangte ading, a gam, a lei, a puah, a zunte bek mipil kici hi.\nI gam ah mipil tampitak kisam mahmah lai hi hang. Gamsung gampua a, pilna siamna a sin, a zongte n i sin pilnate tawh i gam i lei le i pau puahin zun ciat ni. Rev. Khoi Lam Thang in Ciimnuai Khuavak No.11 sungah kampau nungta i cihte pen a kipuahpuah, a kizunzunte ahi hi ci-in na gelh hi. I minam le i kampau a nuntak nadingin nang le kei in i puah i zun ciang bekin a nungta ding ahi hi. Zomite i omna munmun panin i tate Zopau mah tawh hopih, Zolai mah sinsak, i Zo ngeina (Culture)te i tate hilhin theisak ni. Mun tuamtuam ah i om zongin i sisan in Zomi mah hi. I ngeina, i lai, i paute i omna munmun pan i puah i zun keileh Zomite, i tu i ta khang ah mi mangthangte i suakkha ding hi. I gam le i minam khantoh nadingin khat bek tha tawh hi zo lo ding hi. I pilna i siamna i sum le paaite tawh i pangkhop ciang bekin i gam hong khangto pan ding hi. A diakin I tate pilna lamah pantah ni. Eimite college kah kitam napi mark kiciangtana kahtheihna a sang lamah a kah zo kitawm mahmah lai hi. Gam khangtote n pilna mah na thupisakpen uh hi. Ei Zomite zong pilna tawh nuntak sawm ni. Tua ahih manin nu le pate in i tate pilna lamah pantah ni. I ta te n tu laitakin i deihsakna theikha lo ding hi. Tu laitak a, USAte gamke ahi Alaska pen nidangin Russia-te gam hi a, sum kisam ahih manin USAte zuak uh hi.\nTua laitak USAte gamdang Vuanzi (Minister of foreign affair) a sem William H. Seaword in kimansa lua ahih manin kuamah tawh vaihawm se loin 1867 kum March 30 ni-in US $ 7,200,200 tawh lei ziau hi. Tua lai huna Tadensa (newspaper) te in Seaword haina (Seaword s Folly), Seaword vuukkhal kuang (Seaword s Icebox) cih bangin selnoh ziahziah uh hi. 1887 kum ciangin (Seaword si zo ta) Alaska ah kham kimu a kicih ciangin Seaword zaha mailam thu mukhol kuamah om nai kei ci leuleu uh hi. Tua mah bangin Zomi nu le pate in i tu i tate adingin mailam saupi muhkholhsakna tawh pilna lam ah pantahin i tu i tate khualna nei ni.\n(c) Kipumkhatna tawh Singkhuah khat bek kuang thei lo hi. Tua bang mahin khattang bek minthan nopna in gualzawhna hong pia zo lo a, lungsim kituaka kipumkhatna bek in gualzawhna hong pia thei bek hi. I pu i pate amau hunlai-in na kipumkhat mahmah uh a, do ding a omleh zong na dokhawm, sep ding a omleh zong na semkhawm uh a, nek ding a omleh zong na nekhawm uh hi. I Zo paunak ah, nupa ilungtuak khua khat in zo lo; khua khat kilungtuak khua kua in zo lo ci-in paunak kinei hi. A masa-in I gamsung i kipumkhat theih nading le i kithutuak theih nadingin i innkuan sung pan i pat kul ding hi. I innkuan ah kipumkhatna om keileh i pawlpi sung, i khua sung, i Zogam ah kipumkhatna om thei lo ding hi. Kipumkhatna a om lohna mun ah gualzawhna, matut zawhna kinei ngei lo a, minsiatna mindaina vive tawh kidim hi. Kipumkhatna a omna mun ah gualzawhna, matut zawhna, minphatna le khantohnate om bek hi. Zomite i khantoh hunta e, Sian in tualniam ding hong siam hi kei, namdangte mah tawh tanbang kim ding Sian in hong siam hi hang e. Tua ahih manin Zomi Zotate n i gamtat luhek, i kam pau mukpauna le i gimna i gelna a hoihlote paisanin a thak nuntakna ah i kipuahphat mahmah kul ding hi.\nMsgr. Bishop Felix Lian Khen Thang in 2011 kum GZA khawmpi ah, upna, pilna, kipumkhatna tawphah ni cih sermon a piakna sung pan Zomite n i paisan ding thu pawlkhatte cih a genna sungah:\n– Thadahna pan thalawpna ah,\n– Zulhtatna pan thanuam cihtakna ah,\n– Ki-elna pan kilawmtatna ah, Kimawhsakna pan kitelsiamna ah,\n– Kimuhdahna pan ki-itna ah,\n– Kideidanna pan kipumkhatna ah,\n– Kikhenkhapna pan kilemna ah,\n– Kilangpanna pan kipumkhat a, kithutuahna ah,\n– Gamtat, ngongtatna pan lungnem thukhualna ah,\n– Tangtat lungsim pan kithutuahna ah,\n– Hazat, gitlohna pan Jesu sungah pumkhat hi hang,\nci-in na gen hi. Tua ahih manin hih a tunga thute bangin mun tuamtuam a, a\nom Zotate n hih bang lungsim nei-in kipumkhatin a thak nuntakna ah i\nkalsuan ciang bekin i gam hong khangto pan ding hi.\nTuhun ciang sumlepaai kideih lua mahmah ahih manin Zomite kikhualna kinei nawn loin, Ei cih sang Kei cih lungsim kinei zawta a, sikhat, sakhat, minam khat ihih hang kideihsakna tawm mahmah ta-in ei ading bek tawh kibuaizaw ta hi. Thu-um kitam semsem ei angsung ding bek tawh kibuaizaw semsem ta, kipumkhatna le kithutuakna tawm semsem ta, ki-itna damdamin kiam tektek ta ahih manin khangthakte n mailam saupi khualna tawh gamtat kampau ding kisam mahmah ta hi. Zomite I kiciaptehna Phualva kopte, kilungtuakna le kipumkhatna zia khangthakte n khatvei lungngai kik ni; kipumkhat in, Pasian hong piaksa i gam, i lei, a keu le a tulmang khinsa i leitang puahin, zunin, Eden huanthak i Zogam nuam suaksak in, Sakhi in a tat nading kuam kua khual cih a om bangin khangthakte n i Zogam leitang khualna nei le ng; Pasian in ei Zomi Zotate lam hong lakin a thuphate ei Zomite ading hong suaksak taktak ding hi.\nTua ciangin note lam kong lak tawntung ding a, na hoihte tawh kong lungkimsak ding hi. A cidam a thahatin kong omsak ding hi.\nTui tampi a ngah tawntung huan, a kang ngeilo ciktui tawh na kibang ding uh hi. Tanglai-in a kisia na munte uh na lamkik ding uh a, note pen a sia a puahkik, tenna dingin mun siate a ngei a bangsak kikte hong kici ding hi. (Isai. 58:11-2) Etkak laibute;\n1. Tedim BEHS NO.1 Golden Jubilee Magazine – 1998\n2. Laigelhte Laikung Pan 2007\n3. Ciimnuai Khuavak No. 11 2008\n4. Zomi leh Khristian Theology – 2007\n5. Zingsol Laihawm – Siamsin\n6. The Fruit of Unspared Labor – 2004\n7. Cope Topa leh Mission – 2010\n(Hih thului pen ZBCM-ZACC Department i 2012 Laigelh kidemnat pan a khatna a ngah Tg. Dal Khan Kap (3rd Year, ZTS) i gelh hong kisuaksak ahi hi.)\nPrevious: Ka muhpak US Gamthu pawlkhat – 34\nNext: Zogam leh gamdang


timestamp: atn

url: =Jesu Ii Mihing 5000 An Avakna | Siyin Chin Baptist Church\nMihing tena nalamdang avawt te mu nuam in Jesus zui\nJesus sia Galilee tuili (Tiberias) kan tana apa nasep asep kum thumna hi aa, cina dam sakna taw nalamdang asepte hang in mipite in anung zui vanuau uh hi. Anung a zui vanuau te sia Jesus sia Mesiah hi, ngum pa hi ci azui zong hi meal ngaw in nalamdang avawt te lunglut manpo azui lialua daan hi tuak hi.\nMipi tul nga an vaak tu sia thu ol hi ngawl\nPhilip mun ah hi mihonte an ih vaak natu in, an koisung pan kilei thei tu ziam? ci in kidong sak hi. Mipite thu lamdang khat alak nopna hi bek a, Philip a muan hu adok hi ngawl hi. Philip sia a upna bangza lian ziam ci aheak nopna hi. Philip zong na tuat pai vanang, amate tua lai hun ah sum 200 bang kul tu hi ci in Jesus mun ah son kik hi. Tua hun laitak sum pheak khat sia pasal khat in nikhat athalaw ahi hi. Tuahikom sum pheak zani sia tam mama hi.\nAndrew zong om thei nawnngawl\nPeter ih nau Andrew zong na Jesus le Philipte aki paupuina azaak te om thei nawn ngawl in, mihonpi sung akua bang na an nei tu ziam ci in dong kakoai hi. Patang no khat tung pan tanghu nga le ngasa tawn ni anei hun lam Jesus kung ah son pai hi.\nJesus na lungdam ko na nei.\nJesus in mihonpite lopa tung ah to sak phot aa lungdam kona a nei zawk ciang anungzuite hawm sak hi. Jesus na Topa tungah lungdam kona nei in hileang Topa na khangsak thei/pawm sak thei/kicing sak thei ahi hunlam mihonpi te he le a oaina ahi hi. Upa te ahawm sak vateal zong sia ama bek na seam ngawl ah upate zong na Pathian nasepna ah amate hi theina pan kihel le a oaina hi.Upate zong na amate sep thei teng seam tu aa, amate sep thei ngawl teng sia Jesus sep tu ahi hun lam zong he le oai hi. Ta bang ah thu kim vadiam ah hong hawm uh ciang an hawm te mipite atu akicing nitaak an hong piang hi.\nJesus na an pakvawt tu dei ngawl\nJesus na an pakvawt tu dei ngawl ahikom akham vaal teng tawm sak a, atop uh ciang akham val bawm 12 hong pha hi. Na khat papo a vaal thong ah koi ngawl aa, pamai sakna ciliapna tu ahilna zong ahi hi. Mihon anvaak a kul hun lam a son laitak mihonpite sia phun teaptuup pai hi. Mihing tul nga na akoi bang peuma hi tanghu tun nga le ngasa pum ni peuma kham thei tu ziam ci uh hi.\nJESUS AHI PATHIAN ATU AHI THEI NGAWL KHAT ZONG OM NGAWL HI. AMEN\n« Keima In Thaw Kikna Le Nuntakna Ka Hi Hi\nPathian Paizia Le Mihing Paizia »


url: =Shiloh Elementary School in , IL - Niche\nShiloh Elementary School is a public school located in HUME, IL. It has 177 students in grades PK, K-5 with a student-teacher ratio of 13 to 1. According to state test scores, 12% of students are at least proficient in math and 12% in reading.


url: =Malaysia: Naupang kum 2 aphapan khat mawtaw tungpan kia in si ~ ZD :: ZOMI DAILY\nposted on 20 November 2016 at 7:35 pm Lomkholna: Malaysia, News, Sawltak, World\nMalaysia gamsung ah naupang pasalno kum 2 bek aphapan khat mawtaw tungpan kia in si cih NST pan kiza hi. Hih naupangno pen anu leh apa tawh mawtaw atuangkhawm uh ahihi. Apa in Driver Seat ah tu in mawtaw ahawl hi a, anu pen Front Passenger Seat ah apatawh atukhawm uh ahihi.\nKum 2 bek aphapan atapa uhpen amahguak mawtaw nungah tusak uhhi.\nHihte innkuan pen mawtaw tawh zannitak Jalan Lebuh Cemerlang lampi tungah avak uh ahihi. Apa in mawtaw U-turn abawl laitak in mawtaw anung kongkhak kihongkha citciat in anung a aom atapa pen lamzipi tungah kiasuk citciat mawk hi.\nAmau mawtaw nunglian ahzong mawtaw khatin azui hi a, atapa uh akiat ciangin khawlman nawnlo in mawtaw pei in gawisuk khapahlian cihi.\nAphual ah asihpah lohhang in alu liamgawp ahih manin zato ah amanlang in puak uhhi. Ahi zongin Sultan Ismail Hospital atun ciangin ata uh si cih kiza hi.\nHih thupiang tungtawn in naupang te kidop huai mahmah hi. Na mawtaw sungah naupang tutna bangzah in ahoihphial zongin amahguak anung ah tutsakpen lauhuai mahmah cih hongphawksak hi. Hih thupiang munlian bangah naupangpa gei ah anu atu hizenzenleh kongkhak akihong zongin anu in lenman khathei cih upmawhhuai mawkmawk hi. ZD Sawltak #zomidaily\nPrevious: Brazil gamah Military Helicopter khat kia, mi 4 si ~ ZD\nNext: NATO galkap kipawlkhawm te’n galdo kisinna nei ~ Thang Khan Lian


url: =Filippi 1 - Tedim Laisiangtho\tSelect Bible\nTedim Laisiangtho Filippi 1\nJesuh Khrih' sila keimah Paul leh Timoti in Filippi khua-a om Khrih tawh a kipawl Pasian' mite, siate, leh upate khempeuh tungah lai ka hong khak uh hi.\nI Pa Pasian leh Topa Jesuh Khrih in note tungah dikna leh nopsakna thupha hong pia ta hen.\nNote ka hong phawk simin ka biak Pasian tungah ka lungdamna ka ko hi.\nNote in lungdamna thu na zak ni uha kipanin tuni ciangdong, lungdamna thuhilh nasepna-ah kei na hong huhna uh hangin ka nuam mahmah a, note-a' dingin thu ka nget simin lungdam mahmahna tawh ka ngen tawntung hi.\nNote sungah hih nasep hoih a hong pankhia Pasian in Jesuh Khrih hong paikik hun ciangdong, mi cingtaak na hihna dingun hong huh ding hi, ci-in teltakin ka thei hi.\nLungdamna thu hangin ka thongkiatna leh lungdamna thu man hi, ci-in pangin ka kipsakna ding hun ka ngahna-ah kei tawh a hong pangkhawm na hih manun ka lungsim sungah note na om tawntung uh a, hih zahta-in note ka hong phawkding a kilawm thu mah ahi hi.\nJesuh Khrih lungsimzah mahin note ka hong it taktakna thu Pasian in a hong thei hi.\nNote-a' ding deihsakna tawh thu ka hong ngetsak thu in: Note' lungsimah itna khang semsemin, a sia leh a pha a mantakin khenthei-in a hoihpen na teeltheihna ding uh ahi hi.\nTua hi leh Khrih hong paikik ni ciangin paubaan'na omloin a siangtho na hi ding uh hi.\nJesuh Khrih in note mihoih a hong suahsak theihna leh mite in Pasian pahtawi-in a phattheihna thu, note' gamtat hoih in midangte tungah kilangsak ding hi.\nSanggamte aw, kei tungah a piang thu in lungdamna thu mai a nawtsakzaw ahihna thu na theihding uh ka deih hi.\nBang hang hiam cih leh Khrih nasem ka hihna hangin thongkia ka hihna thu, inncing galkapte-a kipanin mi khempeuh in a thei uh hi.\nTua banah keima thongkiatna hangin hih lai-a om Khristiante a tamzaw in Topa muan'na-in nei uh a, lau hetloin Pasian' thu gen ngamna-in neizaw uh hi.\nMi pawlkhatte in ahih leh hong hazatna leh hong langpan' nopna tawh Khrih thu hilh uh a, ahi zongin mi pawlkhatte in lungsim hoihtak mah tawh a hilh uh hi.\nHih bang mite in, Pasian' hong sawlna tawh lungdamna thu ka hutna hangin thongkia ka hihna thu thei-in, itna lungsim tawh Pasian' thu a hilh uh hi.\nPawlkhatte in ahih leh lungsim hoih tawh hiloin ka thongkiatna-ah na ka sak semsem theihna dingin kei hong demna-in Khrih thu a hilh uh hi.\nAhi zongin phamawh ka sa kei hi. Lungsim hoih tawh a kihilh a, lungsimkhem tawh a kihilh ahi zongin, bangbang hita se leh Khrih' thu gen uh ahih nungsang, kei ka lungdam hi.\nNote hong thungetsakna leh Jesuh Khrih Kha Siangtho huhna tawh suakta ding hi ing, ci-in thei ka hih manin ka lungdam hi.\nKa si a, ka hing zongin, a diak diakin tu-a kipanin a tawntungin midangte in Khrih phat theihna ding lungsim han'na a neih theihna dingun ka lungsim leh ka pumpi tawh keima tavuan ka lelh hetlohna ding pen ka deihdeih, ka lametet bulpi ahi hi.\nBang hang hiam cih leh Khrih-a' ding bekin a nungta ka hi a, si ta leng zong kei-a' dingin hoihzaw semsem lai hi.\nLeitung pumpi nungta lai hi leng na a manpha tampi semthei ding ka hih manin, sihding leh hin'ding ka teelsawn ding ka thei kei hi.\nHih thu nih khentat hak ka sa mahmah hi. Kei-a' dingin hoihzaw thampek ahih manin leitung pumpi si-in Khrih tawh omkhawm ding ka ut hi.\nAhi zongin note-a' dingin kei ka hin' lai ding kisam phazaw hi.\nHih thu a hoihpen ding hi, ci-in theitel ka hih manin note' khan'tohna ding leh upna hangin na lungdamna uh a khangsak dingin note ka hong hin'pih lai ding hi.\nTua ahih manin note kiangah ka hong hawhkik ciangin Jesuh Khrih tawh kipawlin na nuntakna uhah kei nong kisialhpihna ding uh thu tampi hong omlai ding hi.\nNote tawh a omkhawm dingin ka hong paithei a, ka hong paithei kei zongin note in lungdamna thu tawh kipawl upna thu-ah ngimna kikhatin kiptakin na omna ding uh leh deihna kikhatin na dokhawmna thu uh ka zak theihna dingin Khrih hanga lungdamna thu tawh a kilawm a kituakin na nuntak ding uh a thupi pen ahi hi.\nNote a hong gualzosak dingpa pen Pasian ahih manin na galte uh na kihta kei un. Hangtakin om tawntung le uh cin, note a gualzo ding hi-in, na galte uh a guallel ding ahihna thu, na galte un hong thei ding hi.\nBang hang hiam cih leh Khrih' na sepna ding hunpha zong note tungah a hong kipia hi a, Khrih upna tawh ama na a sem hi bek loin, thuakna tawh zong a sem ding na hi uh hi.\nTua ahih ciangin tu-in note in na hong muh uh ka galdona leh tu mahmahin ka do lailai na zak uh thute-ah kei na hong dopih thei ding uh hi.


url: =Inn luah ding kua? :: ZOMI DAILY\nposted on 27 April 2015 at 10:25 am Lomkholna: Article, Thawntuang\nMi gilo khat in Tapa khat a neih uh thatsak mawk hi. A thah zia uh hih bang ahihi. Zingsang khat a Pa khualak vak in, a Nu leh a Tapa bek inn ah om in a Nu in, zing An huan hi. A meh tuihuan ding a huan sung uh ah tawm khat lo dingin paipak hi. Tua kal in a Tapa bek inn sungah Topa hoih hi, Topa lian hi cih video onsak in koih hi. Tua kal in mi gilo khat innluh dingin na lut thei-in tua inn sungah a Tapa uh video en in aom mu aa, thau tawh kap dingin ki thoi hi. Thau tawh kap leng venglehpaam in thau ging za ding uh ahih manin cih ngiahsun kik in Namsau tawh bang mah a theilo naupang, mawhna a bawllo naupang mi gilo pa in that hi. Tua khitteh a vanteng uh tawk gawp in a deih teng la in pai khia hi. Innteek pa zong a vakna panin a ciah tawh ki tuak in mi gilo ahih lam theilo hi. Innteek nu zong huan sung panin a inn sung a et leh a Tapa na ki thahsak hi. A muh bek na sa lua in sibup in thuk pah hi. Innteek pa zong a inn sung hong lut in a Tapa, a zi te om dan a muhteh na sa mahmah hi.\nDen a ka ki tuahpih migi lo pa aive maw ci-in Palik te phone tawh samin Palik te kiangah a thu paizia gen hi. Palik tenzong delh pah uh aa, mi gilo pa man kha uh hi. Inn teek pa phone set pah uh aa, na Tapa a that mi gilo pa tu-in mankha ta ung. Bang cih ding ka hihuh hiam? Na ut ut in na bawl nopleh bawl thei hiteh, nang thupiakna bangbang tawh a kalsuan ding hi ung cihthu migi lo pa zakteek mah in hopih hi. Innteek pa in ka Tapa mawh neih vetlo, mawhna a bawllo khat hong thatsak mi pa ka kiangah hong paipih un cih Palikte vai khak hi.\nMi gilo pa zong lung khamlua, inn tek pa kiang tung leng aman hong that hamtang ding aive maw. Mawh neilo a Tapa ka that khak mahmah ki siklua ing ci-in kap kawmin inntekpa kiang hong tungta hi. Inntekpa in nang maw ka Tapa khat bekbek ka neih uh hong thahsak, ka innluah ding uh om nawnlo aa, ko hong vak ding leh ka neih ka lamteng uh a luah ding om nawnlo hi cihi. Na ki sik hiam cih mi gilo pa kiangah a dotleh ki sik lua ing inntekpa aw na ut ut in hong bawl in, nong thah nopleh hong that in kei mimawhpi hi-ing ci-in lungsim ki tam khamin ki ap hi.\nInnteekpa in ki siktakpi na hihleh kei hong thupiak bangbang na zui ding hiam cih a dotleh zuih mah ning ka sih tan dongin ci hi. Tua ahihleh hih ka Tapa mawhna a bawllo hong thahsak na hih manin ka innluah ding uh om nawnlo ahih manin, ka neih ka lamteng uhleh ko Nupa tawh teng khawmin nong om ding hi. Innluah ding nang hong hi pah in ci hi. Inntekpa zong Pasian thu um mahmah mi khat ahihi. Mawh mai sak zawhna icih hih bangte hi. Eite in mi mawhna ih maisakloh te ngaihsun leng…aman tua hong ci hiven…amah tua ci se hiven cih lel lel tawh mawhna ih maisak zawhloh zia tawh ki khai mahmah hi.\nTua Tapa a that mipa ngaihsun taktak leng..nang leh kei hihang. Ki sikna takpi tawh mawh neih pipi mah in Jesus kiang ih zotleh aman’ hong sang lua hi. Hong tel khiallo hi. Kham innpi a luah dingin nang leh kei hong bawl pha nuam hi. Amah tawh nungta khawm dingin hong samin hong pom hi. Mawh neihlo hileh inntekpa in sam khalo ding hi. Tua mah bangin kei mimawh adingin Singlamteh tungah Jesus in ka mawhna teng tui suaksak khinta hi cih ih um ding leh ih san ding hong deih hi.\nAmah a zuan mi khempeuh in lungsim takpi tawh bia bek hilo in mawhna teng ki sikkik in, ei tungah mi hong mawhte zong maisak zawhna\nhi Jesus in a deih sanggam. Mawhna neih ing i cihleh Jesus ki sam den, Jesus i pom ngiat ding ahihi. Jesus sungah a nunta mi khempeuh si ngei nawnlo in nuntak tawn tung na, na ngah ding hi cihi.\nTheih ding: Hih lai na simteh minute 5 zong na sim kei khamah ding hi. Tangthu ka ngaihsut vatteh minute 5 in mu zolo hi-ing. Ka gelh leuleu teh ngaihsun tawmtawmsa in ka gelh ahih manin minute 5 in zo baihlo hi-ing. Cih nopna ah a diakdiak in Jesus hoihna thu ih gente hong simsak, a thangahte tungah lungdam hong ko nuam hizaw ing. Lungdam.\nPrevious: Dr. Hau Za Cin pianna zuapa Pu Pum Do Lian in hong nusia\nNext: Tedim Tuiphum (TBCY) te aw nunghei peuhmah keini\nChristmas na bangci zatsawm? ~ Khaineu


url: =ZOMITE KI-IT DING LEH INNKUAN LUNGSIM NEIH DING KISAM: - Laibu Saal\nHome > Thuluui/Articles > ZOMITE KI-IT DING LEH INNKUAN LUNGSIM NEIH DING KISAM:\nZOMITE KI-IT DING LEH INNKUAN LUNGSIM NEIH DING KISAM:\nI. Zomi te sung ah ih kisap tampi a om hang in, a masa penpen in "ki it na leh kipumkhat na" ih kisap masak pen in ka mu hi. Tua bang aa ki it na ki pumkhatna lungsim in neih theih ih kep theih na ding in Innkuan Lungsim ih neih kul hi.\nII. Innkuan lungsim ih cih in\n(a) khat leh khat ki hazat na tawh ih innkuanpih dang te siatna ding bawl lo,\n(b) ki langpan na leh ki gal bawlna omlo,\n(c) ih tha nem na te khat leh khat it na tawh ki genpih,\n(d) a tha nem te sim mawh lo in tawsawn leh panpih,\n(e) innkuan sung khat leh khat kitel khialh na ding in sutuah lo,\n(f) ih ki awi loh na a om leh mipi mai ah ki sel pho lo in inn sung ah ei innkuan teng lian ih om ciang maw? a hih kei leh ih genpih nop ih u pa ih nau nu tawh mimal in holim in kigenpih,\n(g) khat leh khat ki langpan in ki zuak bawl leh ki nawl khin lo, ki pampaih lo, ki gup bawl in tha kipia,\n(h) Laisiangtho sung ah note khat leh khat "itna lo buang lei na ki basak kei un" ci hi.\nIII. Innkuan khat cih min pua napi in innkuan lungsim a nei lote a cidam lo innkuan hi uh aa, khantoh na ding pen midang te khaktan sang in innkuan sung kilem loh na hang hizaw thei hi. A pualam gal sang in a sunglam gal lauhuai zaw kici ngei hi. Ih veng te tawh ih kilem loh sang in innkuan sung ih kilem loh pen kisup lawh zaw hi. Innkuan lungsim ih cih pen ih lungdam leh lungdam khawm, ih dah leh dah khawm in, khat leh khat kipan pih in, ki taw sawn in, thu kingetsak in, vai hawm khop theih na a hihi. A gualzo te lungdampih in a gual lel te panpih nopna lungsim pen Pasian deih innkuan lungsim leh a picing lungsim a hihi.\nIV. A deuhdeuh in tulaitak aa ei Zomi Innkuan makai te sung ah biakna lam ih pawl min a ki bat kim loh hang in a nungta Pasian a um tek ih hihi. Zomi te zong Pasian teltuam leh a nungta Pasian a bia minam hihang ci leng ki khial lo ding hi. Tua a hih man in, thu khat pepeuh ih gen ciang zong ih thugen te hong zakpih, ih lai gelh te hong muhpih ih Pasian om gige a hih lam ih phawk kawm ding zong thupi sa ing. Ih lungsim sung aa ih ngimna (motive) hong theihpih Pasian phawk kawm in innkuan lungsim taktak tawh ih ki zop ding thupi kasa hi.\nV. Khat leh khat pilna kilak in, ei leh ei kidik sak in, tung nun ki tuhtuh le hang, ih nung hongzui mipi te dah mahmah ding uh aa, ih makaih na pen picing zo ngeilo ding hi. Mipi te aa ding in tua pen a picing lo, a lip khap huai makaih na hi ding aa innkuan lungsim taktak a neilo ih hi ding hi.\nVI. Ka pianna ka nu in kum khat val deuh lai in vantung hong zuatsan khin aa, a dam lai in ka nu ka dot theih zel thu khat pen, nu aw nang zong teklam manawh na hih man in, ko na tate aa ding bang nong vaikhak nuam hiam? cih thu a hi hi. Hih thu ka nu ka dot sim in, hong dawnna kibang den hi. "Kham aw, na hau kei vua na min thang kei zong un phamawh masa kei, na u nau un na ki it diamdiam unla, kim leh pam aa midangte nuih sat lel ding in na om kha kei un" cih hong vai khak den hi. Tua pen tudong ka bilkha ah mang thei lo hi. Tua bang mah in ei Zomi Innkuan sung ah zong khat leh khat ki it in, kim leh pam aa te nuihsat ding aa ih om khak loh nading in thu kangen hi.\nVII. Tua a hih man in, a kipan tung a hi, picin lam a manawh ih Leitungbup Zomi Innkuan Kipawl na a cidam na ding leh a khantoh na ding in nang leh kei tung ah tavuan (vai puakna) om hi cih phawk kawm in itna, lungsim picin na, ki niamkhiatna, thu khualna leh khat leh khat kideihsakna lam manawh ciat ni cih kei aa kipan ih vekpi in hong hanthawn ing.\nVIII. Ih Pasian hong hehpih na leh hong thupha piakna hang in kum tawmno khat sung in Zomi te gamla pi ih pai khin ta uh aa maban lian pipi leh kipawl na tuamtuam zong ih nei thei ta uh hi. Tua bang mah in ih mailam saupi om lai a hih lam zong phawk ciat ni. Ih kipawlna te ih zat siam leh ih khantoh pih ding aa, ki pumkhat semsem in na lianpi ihsem zoding aa, mi namdang te in zong hong zahtak in a et teh huai innkuan ih hi ding hi.\nIX. Mipi te in ih kampau te hong ngai in ih tatzia te hong en gige uh hi. Makaih na tawh kisai laibu khat sung ah, "You cannot demand respect. You must earn it" (Kei hong zahtak in ci aa tangsawl theih thu hilo hi. Zahtak na pen na thalawh kul hi) cih khat ka sim kha ngei hi. Leadership lam aa laibu tampi a gelh leh a minthang mahmah Dr. John Maxwell in "Leadership is not a position, but INFLUENCE" cih genden hi. Tua bang mah in pan mun deihna sang in Zomi te aading aa sep khiat na tawh na hoih tampi a semzo Innkuan makai hoih hiding in ih Pasian in ei mimal khat ciat hong siam ta hen.\nX. Tuni aa Pasian leh mipi te hong piak minam aa ding aa ih neih ih vaipuakna (tavuan) pen thupi ngaihsut in ih zatsiam aa, mimal aituam phat tuam nading hi lo, ih makaih mipi te leh a deuh deuh in khang sawn te aa ding aa a et teh huai makai picing leh makai siam te ih hih na ding in ei Leitungbup Zomi Innluan Kipawlna aa makai mimal khat ciat ih Pa Pasian in thupha hong pia ta hen.\nVeina leh Zahtakna Lianpi tawh,\nItem Reviewed: ZOMITE KI-IT DING LEH INNKUAN LUNGSIM NEIH DING KISAM: Description: Rating: 5 Reviewed By: Cinpu Zomi


url: =Malaysia Selayang – Kepong lamzikpi tungah palik te’n mi 2 kaplum :: ZOMI DAILY\nposted on 19 August 2016 at 9:06 pm Lomkholna: Malaysia, News, Sawltak, World\nTuni 19 August (Friday) ni in Malaysia gamsung Selayang – Kepong Expressway lamzikpi tungah palik te’n mi 2 kaplum cih theSun Daily pan kiza hi. Tua aki kaplum mi 2 tepen migilo hiding in aki ummawh ci a, palik te’n amatsawm laitak uh thautawh nakap uh ahih manin, palik te’nzong kapkik uh a aki kaplum uh ahihi.\nSelangor Criminal Investigation makaipipa genkhiatna ah hihthupiang pen tuni zingsanglam 4am hunpawl ci a, “Op Cantas Khas 2” cih aminvawh uh Malaysia gamsung siansuahna Operasi abawl laitak un thupiang ahihi. Palik te’n lamzikpi tungah Operasi bawlin mawtaw apailai te akhawlsak laitak, mawtaw khat muanmawhhuai takin honghawl phei cihi.\nRoad Block abawlna panin palik te’n tua mawtaw akhawlsaksawm ciangin khawlnuamlo in taisuaksan hi. Police Patrol Car nawkphei in, ataisuaksawmna panin apeital in lamgei aom singkung khat phukha in a mawtaw khawl hi.\nTuakhit ciangin mawtaw tungpan in mi 2 hong pusuak uh a, palik te tawh thau kikaptuak uh in, tuapan in tua mi 2 te thau in kapkha cihi.\nPalik te’n mawtaw sung hoihtak a Check khit uhciang in Pistol 2 muhbeh uh a, thautang honkhat leh guihtheih vankham zatui honkhatzong mukhia uhhi. Tuaban ah Handphone zong 9 bang mawtaw sungah om ci uhhi.\nHih mihoihlo 2 te pen kum 20 gualpawl hipan a, Klang Valley sung ah mi thahna Murder Case tawh 4 vei bang Record aneikhinsa uh cihi. Tuaban ah nung March khasung Batu Caves thau kikapna ahzong akihel te nahihtuak uhhi.\nTusung pen Malaysia veng tuamtuam ah kimat kihen kiza kawikawi, zankim zankhang in thunei te’n migilo te bengkawikawi uhhi. Kidopsiam mahmahni… ZD Sawltak #zomidaily\nRelated: Malaysia gamsung migilo te’n Grenade Bomb 8 bang neiding ki ummawh\nPrevious: Tunnu Zogam Giabang Zunni ~ Muankhup\nNext: Kipawlna, Zomi le Siamsin ~ Zam Thuam


url: =UPA ZAM NGING KIANG PAN – Zomi Agape Church Inc\nUPA ZAM NGING KIANG PAN\nMay 8, 2021 by Zomi Agape Testimony\nPASIAN lam hon sak na tawh Sep 18,2015 in Malaysia pan US ka tung uh hi. Rev,Dr Thang Za Kap tawh ki thuza ka hih man un lung hiang lo in a ma om na Pawlpi ah ka lut pah uh hi. Pawlpi mi tam nai het lo Inn (14)na khawng hi mah leung KhaSiangTho in Hong ompih in nuam ki sa ki suak ta mah mah hi.\nPawlpi ki vai puak zia nuam mah mah a, Zum vai leh Appointment Sia te Upa ten kua kua ci lo innkuan khat bang in hong van uh a,ki lung muang mah mah hi.Sawltaak te hun lai mah bang in ki thu tuak mah mah in PASIAN hong heh pih na, Christ JEISU hong it na leh KHASIANGTHO hong om pih na thu te gen belh in ki nei a, Bylaw cih te a thu bek in ki koih in a ki sap kei leh ki pu lak lak lo hi. Laisiangtho bang in ki ma kaih a hih man in pawl hong lut masa sa suak ta in nuam ki sa mah mah hi.Ki thu tuak mah mah na hang in Pasian in a ki sam Biakinn pi zong kum 5 sung in hong lam pih zo a hi hi.\nPil na bang mah ka neih loh hang in mipi deih na leh Pasian thukim pih na tawh Accountant kum (3 ) leh Secretary kum (2) ka sep hun sung hi a , makai te sung ah teamwork om mah mah a hih man in theih loh na te ki huh diam diam in nuam ka sa mah mah hi. Zomi Agape Church pen Pasian thukim pih mah mah Pawlpi, Jeisu Khris Suangpi tung ah ki lam Pawlpi a hih man in mai lam ah zong mi khem peuh lunglut in khang to mah mah lai ding a,Satan gam ki Susia in Khazih gam ki kek sem sem ding hi cih ka vision leh ka thu nget na a hi hi.\nLai hong simsak mi kiim tung ah lung dam.


url: =Malaysia Ah Permit Nei Ngawlte Kiman ~ Thu Tatuam (Siyin News)\nMalaysia Ah Permit Nei Ngawlte Kiman\nTuesday, July 04, 2017 Malaysia Thu 1 comment\nMalaysia immigration departmentte in, ngamdangmi permit nei ngawlteng tunai hong maman kik aa, July 4, 2017 ni asua sak bangh hi le ngamdangmi employers 28 le permit nei ngawlmi 1,500 bangh man ci hi.\nAmatte sungah Bangladeshis (752), Indonesians (195), Myanmars (117), Filipinos (50), Thais (45) le adangteng sia ngam tatuam pan hi. (Pasal 1,314 le Numei 192)\nNaseam peuma in, Enforcement Card (E-Card) vawt tu dei aa, amate ciangtat June 30, 2017 ni kalvol zo kazu avawt nuam ngawlte aman uh hi.\nibu winda July 6, 2017 at 2:20 PM


url: =Idol leh Laisiangtho ~ Suang Sian Thangno :: ZOMI DAILY\nposted on 30 August 2019 at 7:14 pm UTC+9:30 Lomkholna: News, Zomi\n“Zomi Daily” ah ka et leh “Idol” tawh kisai na ki lim at peuhmah aa, muh dan saan daan kibang lo-in theihna leh ngaihsutna tampi hong khangsak mahmah hi. A zahtak huai mahmah siate i at vive hi aa zaknop mahmah leh hoih thei mahmah in pilna tawh kidim hi. Muhna zong kibang lo tek aa muh daan saan dan ahih leh nampi nih in ken na khen ing. Nampi khat in “Idol” cih kammal pen milimbiakna a genna hi aa, ahi zongin apah tawi huai, zahtaak piak huai, lasiam cih bangin zong a khiatna kizang ahih manin “Idol” cih kammal i zat pen mawhna hi lo ding hi ci hi..\nA tung aa tawh kileh bulhin a umte in “idol” cih limlim pen LST sungah Pasian deih loh ngiat hi aa zat huai lo hi cih lam in gen uh hi.\nKoi ahi zaw tam? Ahih kei leh anih aa maan khawwm lel ding maw leh? Ngaihsun khawm pak leng ut ing. Hih pen a thupi het lo bang na ping, a taktak ah hong thupi sim tham mawk sa ing. Pasian’ kammal direct takin sukha ahih manin a thupi veve khat ahi hi. Kicinna nei het lo, sinna muhna sangpi zong nei hi peuhmah lo kahih manin genkhialhte, at khialhte, no a tawh a kituak lote hong maisak un ci-in hong thum nuam masa ing.\nI. LST sungah “Idol” a khiatna\nHih bang muhna a kituak lo i kan tel na dingin LST in bangci gen hiam cih mah amasa penin thupi kasa mahmah hi. Pasian a um taktak a kua maciat in zong thupi satek ding cih zong ka tel mahmah hi. Tua ahih manin LST in “idol” cih kammal bangci zat hiam cih en masa leng i dinna kip in hih LST bekmah ahih manin thupi mahmah ding hi.\nLST lui leh a thak a om mah bangin pau kibang lo-in kammal zong kibang lo pah hi. LST lui en masa leng, “idol” i cih kammal pen a Hebrew in “semel” lah hi aa “gillul” zong ahi hi. LST lui sungah “idol” cih kammal pen 119 vei (ESV tawh zonna) kimu aa a khiatna pen “lim, milim” cihna bek mah hi aa a dang khiatna nei peuhmah lo hi. Tua hi aa hih 119 vei a kizatna-ah milim biakna vive tawh kisai genna bekin kizang aa thu dang genna in a kizatna mun khat zong omlo hi.\nLST thakah “idol” cih kammal pen Greek kammal “eidolon” cih kammal pan hi aa a khiatna pen “lim (idol), a maanlo pasian (false god) hi aa , 33 vei kizang hi. Tua 33 vei a kizatna-ah milim biakna, pasian maan lo biakna vive mahin kizang aa khiatna dang nei peuhmah lo-in pasian maan lo biakna lo buang a kizatna dang om peuhmah lo hi cih kician mahmah hi.\nLST in khiatna dang pia lo-in pasian maan lo biakna bek genna-in zang aa LST bek mah siksan in i muhna i upna lam to ni i cih leh “idol” cih kammal in khiatna dang nei lo hi. Tua hi aa LST na lungsim khempeuh tawh na um takpi hiam? LST in kicing takin thu maan thu tak hong hilh hi ci-in na lungsim khempeuh tawh na muang takpi hiam? Hong ngaihsut huai sim tham hi. Ahi zongin tuhun ciangin manglai-ah “Idol” cih kammal in khiatna thak hong nei aa tua tawh kisai a baan i en lai ding hi.\nII. Idol a khiatna kibehlap\nTu hun ciangin dictionary ah “idol” ci-in en le hang milim biakna bek a gen hi nawn lo-in siate pawl khat i gen mah bangin khiatna khat thong neih beh aa tua in “mikhempeuh in a pahtak pen, mite lungsim a la zo pen, siampen hihna ngah ding a a cingtaak pen.” cih ahi hi. Anuai lam ah i genna a nop dingin hih pen a khiatna nihna ci-in gen ni.\nBang ci bangin hici bangin khiatna nihna hong nei to ahi tam? Google ah “when was idol first used to refer to singer” (idol cih kammal pen lasiamte genna in bang kum in kizang masa pen hiam) ci in laa zong le cin “Japanese Idol” cih a masa penpen ah hong dawk pah ding hi.Tua hi aa “idol” cih kammal in a khiatna nihna hong neihna pen “Japanese Idol” pan ahi hi. Tua leh tua Japanese Idol” pen bang kum in kipan aa bang ci bang hangin lasiamte “idol” hong kici hiam? Hih Japanase Idol cihpen November 1964 kum pan hong kipan khia ahi hi. Tua hi aa “Idol” cih kammal a khiatna hong kibehlap kum pen 1964 kum cihna hi aa LST a ki-at zawh kum 2000 kiim bang khit ciang khiatna a kipia pan ahi hi.\nBang daanin kipia mawk ahi hiam? 1963 kumin Cherchez l’idole a kici French film (zatlaan) pen Aidoru o Sagase cih thulu tawh Japan gamah hong kihawm khia hi. Japan te in tua video sungah lasa nu Sylvie Vartan pen hong paakta mahmah uh aa tua video sungah tua nu lasak ahi “La plus belle pour aller danser” acih la pen Japan ah copy million khat val bang kikhawng hi. Tua nu Vartan i melhoihna, ithuaina, lasiamna leh music siamna hangin Japan (Japanese entertainment industry) in “idol” cih kammal pen lasiamte genna dingin hong zang ta uh hi. Hih pan in “idol” cih kammal in LST gen het loh a khiatna nihna pen a hong nei to ahi hi.\nTua khit ciangin “American Idol” cih hong om to leuleu aa tua pen 2002 kum a kiphuan pan ahi hi. Tu-in ahih leh “idol” cih kammal in khiatna khat bek hong nei nawn lo aa nih hong nei to ta ahi hi.\nIII. Tua leh Christiante in Idol kammal a zathuai tam\nA tung aa te nih tungtawn in ei khensatna kician khat tek om khin dingin lamen mahmah ing. Ahi zongin tawmcik kei muhna hong gen nuam ing. Kei muhna bang aa mu lo tampi om kha ding i hih manin zahtak huai siate, lawmte, a sim a kua maciat tungah hong thum nuam masa ing.\nPasian um takpi muang takpi khat i hih naak aa leh Ama’ kammal tawh a kilang khat peuhpeuh zat loh ding saan loh ding hoih penpen ding hi. Hoih penpen ding bek zong hi lo-in kul hamtang hi. Pawl khat in hih kammal hong piankhiatna thu hoih lo ahih manin thu-um mite zat ding kilawm lo hi ci hi. A dang khat leuleu in Idol kammal kipatna a thu hoih kei, ci ding ihih leh gam min, van le na, nek le dawn, set van tuamtuamte, ni leh kha minte khempeuh zang loin om thei takpi ding ihi hiam? ci-in dawng leuleu hi.\nHih te gel pen ngaihsutna hoih mahmah leh thupi mahmah khat hi na pi-in maan khin lo hi. Bang hang hiam cih leh “idol” ci aa lasiamte a kigenna kipatna thu a hoih loh man aa Christian te in zathuai lo cih hi zaw lo aa, Pasian in mudah ahih manin zathuai lo hi zaw hi. A khat leuleu-ah set van tuam tuamte’ min i cih pen Pasian in deih lo hi, mudah hi cihna LST sungah omlo leuleu hi. Gentehna-in Samsung phone, Panasonic TV etc. te LST in ka mudah hi na zang kei dung uh hi a cihna mun khat zong om lo hi. “Idol” a hih leh Pasian in a deih loh lam 152 vei bang na gen liang hi.\nPasian in khatvei bek gen leh zong phazo mahmah na pi 152 vei gen cih pen ngaihsun thei tek dingin hong lamen ing. Tua bek hi lo-in “idol” cih kammal pen a hong piankhiatna thuumlo mite kiangpan hi zenzen lo aa Pasian kiang pan ngiat aa hong paingkhia ahi hi. Pasian in tua kammal i khiatna ding zong a tuamtuam neisak het lo aa, kician takin 152 vei a kizatna-ah pasian maan lo milim pasian genna bek ngiatin na zang hi..\nThu a ngaihsun diakte in, “tua leh American Idol, Zomi Idol a cih ciang LST sung daan a milim a kibia pah ziahziah hi lo pi, upna pan aa kipial keii pah cih bang hi lo pi, tua cih thadah Pasian pahtawina la kisa ziahziah aa Pasian kiphat ziahziah zaw hi lo maw leh?”, “Zomi Idol deih lo teng in Zomi Idol hangin tuhun Khristiante pai khial taktak ta hi, cih nong laktel thei ding uh hiam?” ci-in dong kha thei ding hi.Himah hi Pasian nialpah aa milim kibia pah cih hi lo lua hi. American Idol in bang sem a Zomi Idol in bang sem khia cih pen nakpi takin thupi aa a nasia theithei a nopci theithei leh a thupi theithei dingin hanciam tohtoh ding nasep thupi mahmah khat ahi hi. Ahi zongin i kikup pen bang kisem cih hi lo aa “Idol” kammal pen a zat huai mah ding hiam cih thu ahi hi.\nHih tawh kisai leuleu-ah khat leuleu in “a thu bel hoih, a kammal bel ngaihsut huai, cih nemnum khawng tawh makaite lungnop mawhna ding bang paupau kul se mawk hiam?” ci-in gen leuleu hi. Hih pen ngiahsut huai sim tham hi. Pasian in kammal tawh hong ho aa a kammalte khiatna nei lo omlo hi. Kammal thupi lo ahih leh LST zong thupi lo cihna hi pah hi. Bang hang hiam cih leh LST pen kammal vive tawh kidim ahi hi. Mihing khat i phuat tawm kammal khat hi leh ngaihsut huai khol lo kha mah ding hi. A hi zongin Pasian ngiat i phuat, a LST sungah amah longal a kibia pasian maan lote genna aa hong zat ngiat ahih man in tua kammal lian mah la aa thuhoih thupha lamah leitung in zangtah ci-aa i zat pen ngaihsut huai kha dingin um ing um pong kaive (meepian hiuhiau kawwm).\nA diak diakin “idol” cih kammal diakdiak pen Pasian in LST sungah 152 vei pasian maan lo biakna aa zang aa khiatna dangin zang peuhmah lo ahih leh bang hangin ei a tate in tua kammal lian mah la-in thuhoih thupha lamah zatsak sese mawk ding i hi hiam? (li nemnum pian kawm). Pasian tawh kileh bulh aa gamtatna hi lo ding ahi hiam? I theihloh kalin Pasian lang a pang pang i hi kha ding hiam cih zah dongin ngaihsut huai kha dingin um ing. Kammal dang omlo lah hi lo aa LST in tua kammal hizah aa Pasian muhdah mahmah a kibia milim genna bek aa a zat kammal zang nuam sese, it tentan sese ding i hi hiam? Tua kammal i it sangin Pasian it zaw leng nakpi takin thupi zaw tham ding hi.\nManglai kammalpawl khatte ahih leh a khiatna kikhel vilvel om hi Gentehna-in “Nice” a cih kammal bang tu hun ah “hoih luaa” cih khiatna a neih hangin nidang lai pekin “hai, mihai” cih khiatna nei hi ci hi. Tua daan aa “idol” cih kammal zong pasian maan lo milim cih khiatna pan pahtawina, lasiamte cih khiatna-in kikhel vilvel cih hi leh zong phadawm zaw tam maw cih huai hi. Tua bang ahi phialmah zongin Pasian sehsa “idol” kammal i khiatna pen leitung mite in khel ziau leh zong Pasian it taktak khat a dingin lungnop loh huai kha ding hi.\nTua hi lo aa, LST in khiatna a piak khitsa hi na pi leitung mite in tua kammal lian mah la-in Pasian’ piak khiatna tawh a kileh bulh linlian khat a piakse uh pen Satan’ ngianpi khat ahi khatam zong cih huai sa phial ing. Tua Pasian piak khiatna (meaning) lenkip zaw ding maw leitung mite piak a khiana lenkip zaw ding? A nih aa letkip khop theih om lo hi. Bang hang hiam cih leh a khiatna ki lehbulh lian aa tua khiatna a guan a tam tuak hi-in Pasian leh Pasian um lo leitungmite hi uh aa Pasian aa lenkip zaw ding maw leitung mite aa lenkip zaw ding?\nThu umlo leitung mite piak khiatna (meaning) ahih man aa nial ding cihna hi het lo aa amau piak khiatna (meaning) pen Pasian aa tawh kilang panin a khiatna ki lehbulh ahih manin Pasian aa sang zaw ding maw Pasian umlo leitung mite aa sang zaw ding cih a kisam mahmah khat ahi hi. Pasian it khat in Pasian’ muhdah tua kammal, “pasian maan lo” cih khiatna a piak tua kammal Pasian tawh a kibangin it khawm thei ding ahi hiam? Kammal “idol” sangin Pasian it sawm zaw ni ci-in hong zawn nuam ing. Keima mimal ngiahsutna ahih manin no a tawh a kituak lo a omte khempeuh hong maisak un. Lungdam. Topa’ minthanna hi zaw ta hen. Suang Sian Thangno\nPrevious: Tedim gam, Saizang (Ngalzang) vanlengtual ~ Dr. Dongno\nNext: Idol kammal azang Pasian nasemte hizaw ~ Sia Do Khup


url: =Malaysia ah Zomi Nam Ni siim phei – 1 ~ Hau Za Cin :: ZOMI DAILY\nMalaysia ah Zomi Nam Ni siim phei – 1 ~ Hau Za Cin\nposted on 26 February 2015 at 9:58 am Lomkholna: Article, Hauzacin, Zomi Nam Ni\nKum dang mah bangin tukum zong Zomi Nam Ni hong tun ding ciangin Zomite tawh zat khawm ngeingai ding kilunggulh in kei mimal takin zong ka kithawi khol simsim hi. Singapore a om Zomi leh Malaysia ah om Zomi khempeuh in zangkhawm kik leng cih makaite ngaihsutna a om ciangin ‘pha ei’ ciin ka thukim pah a, tua tawh kitona pai ding ka lungsim in ka khentat hi.\nZomite minam a hong bawl Pasian in hih ciang hong tonpihna lungdam ko khawm ding leh i omom na ah hong kep hong khoinate kikum khawm a mailam maban bangci kalsuan ding cihte genkhawm a mainawt khawm dingin Singapore pan in mi a man thei, a pai ut teng pai man koh leh koh kisik ciat in Bus tawh 18 Feb 2015 zan nai 9pm in a pai phei uh hi. A zingciang 19 Feb 2015 ni pen Malaysia a om Zomi khempeuh in mipi kikhawm in Zomi Nam Ni a zatkhawm ngeingai ni ding ahih manin ngaklah in koh zong nitak annek nangawn valh khin manlo, ka gawl vuah awk kawmkawm in ka dingkhia liang uh hi. Malaysia ah om Zomite tukum lawp lua in Zomi Nam Ni ni khat bek zat ding hawmthawh in ni thum zang ding ci ahih manun koh zong ‘nop tuak ei’ ka ci mai uh hi. Tua mana a ni khatna pan lap loh ding lau a annek valh khin manlo, kam khuah manlo, singgah ne manlo lianga ka annek kuang nangawn uh a mun ah nusia a tai heethaat ka hi uh hi. Sum zattawm dingteng Bus station ah khek tawm pak in, ka van uh zong a kisam pak teng bek guang in KL lam ka delh phei henhan uh hi.\nSingapore gamgi ka tun uh ciangin ka van teng uh tawi ding hinapi pawlkhat bangin tawi kha lo in Bus sungah ka nusia uh a, ahi zongin Pasian huhna tawh bangmah na cilo bilbel hi. Sente kumthak sung ahih manin Singapore pan Malaysia zin nuam mi na tamlua mahmah a lampi khempeuh ah mawtaw dimin gamgi kanna zum khempeuh zong miksi pemta mahmah bangin na kimeizop diudeu hi. Mi tamlua mahmah ahih manin a vekpi un Zomi Nam Ni siim ding ka sa uh hi; amau lah a zinna ding uh hong hilhlo hiven 🙂\nZingsang ka thawh phet un lupna puansilh singkhia in ka diangto uh a, a gei a anzuakna ah niangtui leh moh a lim nono delh in a man masasa ka kizui ngelhngelh uh hi. Zan ihmut nuam in zingthawh nuam ahih manin kiallap ka vaikhak bangbang uh limtak in ka ne uh a, a ha lah bei hanhan, a tui lah kiam hanhan… lungsim ah nuam hanhan… Zomi Nam Ni zatna phual pai ding lah hong nai hanhan… ka lawpna uh lah hong khang hanhan…\nKiallap ka nek khit phet un Zomi Nam Ni zatna ah pai phei ding ka cih uh leh Zomi Youth Association makaite Zogam pan hong zinte tawh ka kimu uh a, khut kilen in ka ‘kibansah’ ziahziah uh hi. Amau zong gam leh minam itna hang bekbek tawh a inn lum, a loma uh nusia a hong zin cih ka ngaihsut ciang ka khasiat bang hong suak liang hi. Ahi zongin Topa in Zomi leh Zogam a dingin i sepna khempeuh ah hong makaih ding, thupha hong pia in hong gualzawhpih ding a a gah khum mahmah a lo, a ne pen Zomi nang leh kei i hi veve ding hi. Amau minam adingin nu leh pa bang, sanggam u leh nau laizom bang hi a, panpih theihna khempeuh ah panpih ciat dingin ka khentat hi.\nZomi Nam Ni hun nai 11 a kipan ding pen koh nai 10:30am in ka tung uh a, innpi sungah mi na dim zihziah ta uh hi. A lutna kongkhak ah\nzong vaidawn nungak tangvalte in zopuan kilawm taka silh dimdiam in na ding dimdem uh a, a tung masasa angsuan na suansak in tua ciangin a suang masasa inn sung lut thei uh hi. Koh zong suang dingin ka kigual uh a, ka awmtung vuah ka suan khit uh ciangin ka lut phei pah uh hi. Ka vei lam vuah Zokhi, Zopuan, Zodial cih bang na kizuak zeizai a, laibu zong a tuamtuam na kizuak zihziah hi. Ka leinop a om hiam ciin ka et kiaukiau leh ka nung pan innpi sung lut nuam mipi hong tam lua mahmah ahih manin hong kiphu zuazua a lut loh phamawh ahih manin lei manlo in ka lutsuak hi. Kikhop tawp ciangin ka en kik ding ka cih leh kikhop tawp ciangin lawmte’n na zuak khin man uh a, na om nawnlo uh hi 🙁\nInn sungah music tumsiamte in tumging na tum ziahziah uh a, Zogam ngaihla, Zomi Nam Ni la cihte na kitum zihziah hi. Hun kipat ding nai 11 lah hong nai semsem ahih manin mipi dim phitphet kikal a paina ding lampi kihong tawnin ka lut pheiphei uh a, ka tutna ding uh mun ka tun uh ciangin zinmang dinga Zogam pan hong zin Rev. Dr. Go Chin Zam, Associate General Secy, GZA tawh ka kimu uh a, makaite mah na tung masa ahih manin Zomi adingin lungmuanhuai hi, ka ci hi. Makaite tung nunung hilo in makaite mipi tawh tung khawm, tung masa cih pen ‘khantoh gim nam’ hi khin hi.\nZomi hih hong nuam semsem…\nPrevious: Tulaai Leitung Thuthang Tuamtuam Updates Feb 25, 2015\nNext: Topa zon’na\nTakkheh Zomi (Part 3) ~ David Tuang


url: =Qatar gam vanlengtual ah numei khempeuh sunglam sitna ki nei | Tongsan\nBiakna + Ngeina\nQatar gam vanlengtual ah numei khempeuh sunglam sitna ki nei\nVanlengtual khawlmun Zunbuuk sungah naungek suakcil kimu ahih man in Qatar Airways tuangding numei khempeuh a tuangma un sunglam sitna kinei.\nby Tongsan Tanute\nZunbuuk sungah Naungek suakcil kimu ahih man in Qatar Airways tuangding numei khempeuh a tuangma un sunglam sitna kinei.\nQatar gam, Hamad International Vanglengtual khawlmun zunbuuk sungah naungek suakcil khat vanlengtual nasemte in mukhia uh ahih man in Doha pan Qatar Airways tawh Australia pai ding numei khempeuh boarding ahih ma un mimal in siavuan siamte sunglam in sitna kinei.\nTua sungah Australia gami numei 13 pha in, vanleng taina tual ah zato mawtaw sungah a sungten uh suahkhia ding in ki sawlin, ahizong banghang kisawl leh banghang kisit cih genkhialo uh ahih man in mitampi tak lauthawng sakin, lungnuam hetlo uh cih zongki za hi.\nKuamah in bangthu bangla cih theilo ahih man in a lungkimlo pawlkhat om in, Australia kumpi thunei te in Qatari thunei tawh kaki kup laitak uh hi ci hi. bangthu bangla hiam cih mipi tetung a sawtlo in hong genkhia ding hi cih Australia Foreign Affairs and Trade spokesman in gamsung media te kiang pulak uh hi.\nQatar Airways te in bangmah thupulakna nei nailo uh hi.\nHamad International Vanlengtual spokeswoman genna ah "Siavuan siamte in hih naungek i Nu’ pen nausuak khin phet ahih man in a cidamna leh kikep kikhoina ding ka lunguh nuamlo ahih man in vanlengtung a tuangma in kikep ki khoina neiphot leh cih" deihsakna genhia uh ci hi.\nNaungek pen ahih leh siavuan siamte leh tangpi nasemte in kem in khoiphot uh a, vanglengtual thunei tein a naungek i Nu a kankan laitak uh hi cih zong kiza hi.\nTags: AussieAustraliaNaungek kipaiQatar Airways\nSimlei Mi Khen Thum - The 3 Types of Humanity\nPu Hau Do Suan (Union Minister), Lungdampihna\nSimlei Mi Khen Thum – The 3 Types of Humanity\nTedim Pau Eima Pau!\nKhamtheih zatui pua vanleng kapkhiat sak\n© 2020 Tongsan Group - co-created with Naulak Co.


url: =ZIUSA Visa vai\nTu sungteng Zomi Khawmpi USA 2014 kah ding ZIUSA in visa vai sapna tawh kisai groups sung kihona tungtawn in mimal muhna tawm hong pulak nuam ing. Makaite pawi vai ding tawh kibuai tek mahmah a hih man in telsiam tek ni.\nZIUSA in Mipi Khawmpi kum(2) ciang khat vei a kinei zel hi a, khawmpi sial mah in visa sapna kikhak a visa tawh khawmpi kah ki om zel hi. Tukum in sinna in tam kisam deuh a, tuciangciang visa ngahsa zong kitam deuh hi. Pasian deihsakna leh US Embassy ten zong ZIUSA tungah muanna khang hi ding lamen hang.\nMailam ah akisam kha nai lo te, tutunga visa ngah nailo te a kipan Khawmpi, UN vai tuamtuam te ah mailam ZIUSA makai dingte tungah mi atam thei zaw a sap zawh nang uh thapia in, tutung visa tawh hongpai dingte lungdampih in ZIUSA thapiak ciat ding hoihsa ing.\nVisa tawh akisamte Khawmpi program zui, ZIUSA leh USA Zomi te a ding phattuamna a hih ding ngaihsutna bek tawh hi a, meltheih hihna lel leh mimal deihsak tuamna kihel lo hi.\nMipi panpihna tawh ZIUSA akum akum in Pasian in hong tawisang a hih man in Pasian min phat hang. Mailam ah UN tungtawn a kipan nasepna te khan toto ding i geelnate\nkipanpih toto in Makaipi Pu Go Sawm Khup leh makaidangte a ding thu ngetsak zom lai ni.\nMimal muhna hi.\n2/12/2017 10:14:20 pm\nThank you for sharing about the ZIUSA visa. This news about the Daphinna was really shocking and depressing. I really hope that this situation in town gets imporved soon.


url: =Telefontraining: Kundenakquise am Telefon • Köln am 4.6.2019 • Seminar Köln\nTermin ändern 07. Mai 2019 in Köln 02. Juli 2019 in Köln 01. August 2019 in Köln 27. August 2019 in Köln 26. September 2019 in Köln 24. Oktober 2019 in Köln 26. November 2019 in Köln 17. Dezember 2019 in Köln


url: =Posted on: Tuesday August 18, 2009 06:20 PM -0400\n2005 Zomi Innkuan DC Annual Report\nBy Tg. Dong Khan Khup, Secretary\nPasain ii thupha hong piakna leh Washington D.C sunga om Zomi a kuamapeuh in i pahpih ciat na tawh Zomi Innkuan Washington D.C pen kum 2005 kum sung nuamtak leh gualzo takin kikalsuan zo a, kum 2005 sung nasep khiatna teng a nuai aa bangin report ki ngelh khia zo hi.\n1. Nau suak:\nPhotos: Nau suak muakna leh Zomi D.C kikhopna\nKum 2005 Zomi Innkuan D.C memberte sung ah nau suak 9 kipha a, By-law tawh kizui in By-law a kizat kipat July kha pan Nau suak khat ciang $ 50 ta tawh nau kien hi. Kum 2005 sung nau nei a nuai aabang in kiciamteh hi.\nNau Min Suahni Nu leh Pa\n(1) Lia Faith Cing Pau January 14, 2005 Pa Khai Cin Pau leh Nu Lian Niang Pau\n(2) Tg. Khup Kip Win February 10, 2005 Pa Tual Vum leh Nu Ciang Za Hau\n(3) Tg. Pum Khan Khai April 21, 2005 Pa Kyi Mung leh Toe Toe Khaing (Nu Khai)\n(4) Lia Khawm It June June 10, 2005 Pa Suan Khen Mang leh Nu Lang Za Vung\n(5) Lia Man Sian Liim August 22, 2005 Pa Nang Sian Thang leh Nu Niang Suan Lun\n(6) Tg. Go Sian Mung September 25, 2005 Pa Tuang Sukte leh Nu Nuam Sukte\n(7) Lia Sarah Ngun Sian Lian September 28, 2005 Pa Pau Za Lian leh Nu Zing Hnem\n(8) Lia Cing Sian Lun October 4, 2005 Pa Hang Pu leh Nu Naw Lyn Chian\n(9) Tg. Khan Sian Tuang December 7, 2005 Pa Thang Khan Tung leh Nu Man Lian Ciin\n2. Hong Nusia\nPhoto: Pu Vumson memorial service, Zomi D.C lasakna\nZomi Innkuan D.C Co-Founder, Former Chairman, leh Advisor pi a hi Pu Dr. Vumson Suantak, Ph.D in September 19, 2005 ni in upmawh lopi in hong nusia a, Funeral leh Memorial service pen Zomi Innkuan D.C pan makai in na kivaihawm hi. By-law tawh kizui in a innkuanpihte tung $ 1000 tawh siatvehna kinei hi.\n3. Zomi Innkuan DC member te ii Kawl gam ah hong nusia Sanggam U leh Nau, Nu leh Pa\nZomi Innkuan D.C member sung Kawlgam leh gamdang ah Nu leh Pa, Sanggam U leh Nau taktak ten hong nutsiat leh kitutpih a, $ 100 ta tawh siatvehna kinei hi. A nuai aa bangin kiciamteh hi.\nPhoto: Zomi D.C Siatveh kikhopna\n1. Nu Dim Sian Niang (November, 2005) (Nu Lun Nau Nu)\n2. Pu Tung Za Tuang (August, 2005) (Nu Lun Pa)\n3. Lia Ciin Za Vung (October 13, 2005) (Pa Tung Sangam Nu)\n4. Buaih(Degree) ngah teng\nPhoto: Tg. Tawng Cin Khai's graduation ah Zomi D.C innkhuan t awh\nPasian hong panpihna tawh kum 2005 kum sung Zomi Innkuan D.C sung pan Degree ngah teng anuai aa bangin kiciamteh hi.\n1. Tg. Tawng Cin Khai Master of Science (Computer Information Technology), University of Maryland, Baltimore County\n2. Lia Ngin Thian Cing Bachelor of Science, Business Management (Finace and International Business), University of Maryland, College Park\n5. Pahtawina ngah teng(Achievement Awards)\nKum 2005 Laisim kum sung anuai aa Sangnaupangte in pahtawina tuamtuamte hong ngah thei uh hi.\n1. Lia Niang Lam Zo Outstanding Performance Award\n2. Tg. Thomas On Sian Mung Citation of Distinguished Scholar Award, Baltimore City Community College, 2004 & 2005\n6. Pawi Bawlna\nPhoto: Zomi Namni\nPhoto: Zo ngeina Khuadopawi\nZomi Innkuan D.C makaihna tawh New Year dawnna pen Pu Vumson inn ah January 1, 2005 ni in nasia takin kibawl zo hi. Zomi Namni pen Zomi (Chinbup) tawh kigawmkhawm in February 20 ni in kibawl zo a, Zomi Innkuan D.C pan Zo ngeina lam, Lasakna leh nasep silbawl tuamtuam ah kihel thei hi. Zo ngeina Khuado Pawi pen October 29, 2005 ni in Pu Thang Lian Pau te Inn (Zotaang Home) ah picing takin kibawlzo hi.\n6. Nasep Silbawlna leh lawhcinna atuamtuam (Activities)\nPhoto: Zomi D.C Bylaw ngelh ding thu kikupna\n2005 New Year ni in Pu Vumson inn ah Zomi Innkuan Makai kitelna leh Kum 2005 sung kalsuan zia ding vaihawmna kinei thei hi. Zomi Innkuan D.C thu khunpi (Constitution and By-law) picing takin kingelh zo hi. By-law tawh kizui in Member fee leh Annual fee don kipan thei a, Zomi Innkuan DC Fund ding na kisem thei hi.\nPhoto: A khat veina Zomi Khawmpi kah teng (Florida)\nA khat vei na Zomi Innkuan khawmpi pen Ester Sunday ni March 26-27 ni in Florida ah kinei thei a, tualai ah Zomi Innkuan D.C taangin Pa Ngo Cin Thawng leh Tg. Thomas On Sian Mung te vakah thei uh a, Zomi Innkuan U.S.A picing takin kiphuankhia zo hi.\nPhoto: A nih veina Zomi Khawmpi kah teng (Oklahoma)\nA nih veina Zomi Khawmpi pen Tulsa, Oklahoma ah kinei a, tualai ah Zomi Innkuan D.C taangin Pu Vumson, Pa Ngo Cin Thawng, Tg. Dong Khan Khup leh Lia Ciin Ngaih Lunte vakah thei uh hi. Tualai ah Zomi Innkuan U.S.A Contitution leh By-law ngelh ding kipan thei uh hi.\nZomi Innkuan D.C Lailam makaite vaihawmna tawh Zomi DC Website (www.zomidc.org) pen April 12, 2005 ni pan kipan in kikhakhia zong aa tudong ciang gualzawhna kingah hi. Zomi Innkuan D.C makaihna tawh Newsletter zong kihawmkhia zo hi. Zomi Innkuan D.C sung pan khangno te vaihawmna tawh Zomi D.C Soccer Club zong December 31, 2005 ni kiphuankhia zo hi.\n**Presented by Tg. Dong Khan Khup, Secretary\n**Edited by Tg. Thomas On Sian Mung, Lailam makaipi\nDated : January 4, 2006\n- Download and Listen Zola\nVisit at www.zomidc.org


url: =Zomite Minphuahzia (phawkpak) ~ Pu Zokhai :: ZOMI DAILY\nposted on 1 March 2016 at 7:00 am Lomkholna: Article, Zokhai\nWritten on 9 March 2012\nZomi cihpen minam min ding-in kiimlehpaam adiak-in Zogam khanglamte-in asaan zawhlohna ahang kician mahmah tampite’ lak-ah hih atumdang minphuahzia-pen nam-khat ahihi.\nZomite-in naumin aphuak ciang-in amasapen-in mintap nei-in kiphuak-hi. Tua mintap-pen’ min kammal nunungpen-tawh naumin kipan-in kiphuak-a, min masapen’ nung-ah neihlehlam, lungdeih, lametna, gualtungtuanna, lungkimna, dahna, lungleenna-a kipan veiina lianpite kammal khat/nih/thum-tawh akicing ding-in kiphuak-hi.\nMinampi khat-in midang’ neihloh ngeina tuamdang nei-a, tua ngeinate mah-in nampi ahihna kilangh\nZomi pasalte I’ tapa masa’ mintap-pen I’ pa ahihi. Genzia adangkhat-ah, I’ tapa-in I’pa tamh-hi. Lahpakding-in, ka’ pusawn’ min Awn Neng hi-a, ama’ tapa ahi Thawng Zel’ tapa upen (ka’ pa)’ min-pen Neng Khua Vungh ahihi. Ka’ tapa upen’ min Vungh Kim Siing hi-a, amah’n tapa aneih ciang-in kei’ min-tawh kivawh dinghi.\nTapa upen mahbang-in I’ tanu upen-zong I’ nu tamh-in kiphuak-a, hih tapa upen leh tanu upen minphuakna-ah Zomi khempeuh ataangpi-in kibang kim-a, naakpi-a athupi leh I’ angtan pihding ahihi.\nTapa nihna leh tanu nihna ahihleh numei leh pasal tankimna akidanzia-tawh kizuui-in munkhat leh munkhat, kuamkhat leh kuamkhat kidang thei-hi.\nKei’ khankhiatna-tawh kizuui-in hong suutleng; I’ tapa nihna leh I’ tanu nihna-pen I’ zii’ nu leh pa’ min-tawh kivawh-hi. Genzia adangkhat-ah, I’ tanu/tapa nihnate-in I’ sunghnu/sunghpa tamh uhhi. Lahpakding-in, ka’ sunghpa’ min Zen Do hi-a, ka’ tapa nihna’ min-pen Do Sian Tuang ahihi. Kei’ khankhiatna tualphung-ah hihbang-in mintapzia kizuui-hi.\nNuupaa tankimna (gender equality) akidan diakna khua leh kuamte-ah ahihleh tanu/tapa nihnate-in anu’ lam-a pulehpite tamh khollo-a, papi (pa’ sanggam pasal upen) ahihkeileh pate unau nihbek sung-ah uzaw’ tapa nihnate-in paneu tamh cihbang-in tanu lamzong tuabangmah-in kitamh sak-hi. Genna adangkhat-ah, hihbang tualphungte-ah I’ tanu/tapa nihnate-in I’ sunghnu/sunghpa tamh sak tuanlo cihna ahihi.\nZomite ataangpi-in tapa masa leh tanu masa minphuakna-ah kibangkim-a, khanggui kizopna telkhialh theihlohding zah-in ciantak-in hing kiuhkeuh sak-hi. Ka’ theihkhial keileh, hihbang minphuahzia anei Zomite-pen;\nHihbang minphuah ngeina kician I-neih man-in apu I’ theih mi-khat amin I’ dotteh apu’ min-tawh akizop keileh tapa masa ahihlohlam kithei pah-a, ei’ theih apu’ min-tawh akizopleh, “aw, tapa upen nahi vemaw” kicipah thei-hi. Tanu-zong tuabangmah ahihi.\nHihpen minamdangte-tawh I-ki lamdanna, atuam vilvel I-hihna, Nampi Khat I-hihna akipsak lahsil (evidence) kician mahmah khat ahihi. Phawkpak thu-ah, I-zuih siamloh hang-in Pu Kaam Khua Thang-in aminpi-a lawhding bekmah teelzaw akici-pen Zomi hihna atawisaang nahi gige-hi, banghanghiam cihleh I-min akiphuak ciang-in khiatna nei-mahmah leh khanggui zuui-a akiphuak ahihman ahihi. Tua ahihman-in, minpi-a kilawh-pen thusia hilo-a, minneu-a kilawh-pen thupha hizaw tuanlo-hi (I-zat siamloh athutuan hitaleh).\nPu Kaam Khua Thang’ zatzia ahoihpen hitaleh kizangh siamkim tuanlo-a, Zomi ataangpi-in minneu-tawh sapding kiteel kimciat zaw-hi. Hih thu-ah Mikaangte’ neih Family Name (Surname) leh First Name (Given Names) -peuhtawh I-telkhialh hetlohding thupi-hi, banghanghiam cihleh amau’ zatzia atuampi hi-a, Zomite’ a-zong atuam vilvel ahihi (Gamdang-ah Surname bawl akuul lehzong I-minpi I-beisak lohding ci laailaai ni).\nAtung-a bang-in minneu-tawh kisap-pen kiteelzaw ahihman-in kisapding hipah-hi, banghanghiam cihleh khatleh-khat’ lungdeih ki thupibawlna ahihi. Ahitazong-in khangthakte-in I-pelhding khat-ah, cikmah-a akimu ngeilo, aki theilo Zomi laaizom khatleh-khat I-ki pulaak ciang-in “minpi genlo-a, minneu bek-tawh kipulaakna” -pen pelhding kisam-hi. “Ka’ minpi Zo Vaan Thang hi-in, ka’ minneu Thangpi-hi, Thangpi hongci zawle-uhcin” I-cih ciang-in hong piicing suah-hi. “Keipen Thangpi hi’ng” cihviau mawklel-pen akicinglo kipulaakna hi-a, kilawm lo-hi.\nAsiahuai pen-ah, Mikaang-min cihdinghiam ahihkeileh taanglaai Israelite-min cihdinghiam Luke, John,…..bek-tawh I-ki pulaak ciang-in “Zomi hihna beilo” ahihteei hang-in Zomi hihna kipulaaklo ahihlam phawk-huai mahmah ka’ sa-hi, zatlohding cihna hilo-in Zomi hihna mah-tawh, “Ka’ min Zo Vaan Thang hi-a, ka’ tuisawpmin/Christian min Luke hi. Thangpi ahihkeileh Luke hongci le-uhcin” cihbang hileh piicing se-hi.\nAsiahuai dangkhat-ah, gam thumna ahihkeileh leitung khatna gamte-a atung khinsa Zomi pawlkhat (ka’ theihkhial keileh) tuisawpmin lahhilo, minpi bei-a, minneu leh minpi pan-a min malkhat-tawh mincing abawl ki-om zeuhzeuh-hi. Lahpakding-in, Zo Vaan Thang-pen aminneu Thangpi hi-a, UN-ah Thangpi cihtawh minpia ahihman-in gam thumna pan-in Family/Surname akigenteh “Thangpi Thang” ahihkeileh “Thangpi Gualnam” cihdaan-in minneu leh min tangkhat ahihkeileh minneu leh behmin agelh ki-omhi. Hihpen khial-hi I-cihpahloh hang-in I-minpi abei suak-a, khanggui simna I-theihloh kaal-in akitat ahihi (khuapihte-in hongthei veve acizong ki-omsaan na’ncin). Aziak-in, Gualnam beh sung-ah Thangpi minneu-nei naakpi-in tamding ahihman-in Zo Vaan Thang minpi akilatding akisam ahihi. Tua nangawn Zo Vaan Thang nihlehthum omthei laai-a, tuabang hun ciang-in I-pa’ min-tawh genbehding hilaai-hi.\nTulaaitak-a I-phawkpakteng hi-a, kicing loding ahihman-in atheizawte-in hong kuppih totoleh khangthak Zomite-in I’ minam Nampi ahihna, athupi taktak ahihna tel seemseem-in Zomi I-hihkhaak I-angtang mahmah dinghi.\nNgeina Polhzau (Mixed Culture) Limgelh: Zokhai\nPrevious: Democracy! Democracy!! Democracy!!! ~ Hau Za Cin\nNext: US gamsung khualzinna pawlkhat – 59


url: =Song Lyric Odia New Film Akhi Kholi Le Tu Hi Tu Mp4 Mp3 [8.12 MB] | Hit Music\nResults for Song Lyric Odia New Film Akhi Kholi Le Tu Hi Tu Mp4\nReviewed by Bilal on Wednesday August 22 2018 ★ 85 out of 95 based on 31 user ratings\nFree Song Lyric Odia New Film Akhi Kholi Le Tu Hi Tu Mp4 Download Mp3 ● Free Mp3 Song Lyric Odia New Film Akhi Kholi Le Tu Hi Tu Mp4 ● Mp3 Downloader Song Lyric Odia New Film Akhi Kholi Le Tu Hi Tu Mp4 Free Download ● Mp3 Download Song Lyric Odia New Film Akhi Kholi Le Tu Hi Tu Mp4 Mobile ● Download Free Song Lyric Odia New Film Akhi Kholi Le Tu Hi Tu Mp4 Music Online ● Mp3 Song Lyric Odia New Film Akhi Kholi Le Tu Hi Tu Mp4 Songs Free Download ● Mp3 Download Song Lyric Odia New Film Akhi Kholi Le Tu Hi Tu Mp4 Youtube.\nAkhi kholile tu hi tu !! 2017 odia full movie hd 720P !! Deepak & suryamayee\nAkhi Kholile Tu - Tu Hi Tu || Promo 4 || Releasing This Friday || HD\nAkhi Palaka Re Tu || Sun Music Album Hits || Srikant Gautam Hits || Super Hit Video\nMo akhire tu palak whatsApp status video Lyrics (Mita re Mita)ମୋ ଆଖିରେ ତୁ ପଲକ(ମିତ ରେ ମିତ)\n• akhi kholile tu tu hi tu hd video\n• Odia movi I Love You song Mana Mane Na\n• Aalo Mora Rangila Gudi | Shakti The Lion Heart | Karan & Suryamayee | Abhijit Majumdar & Smrutimayee\n• Sehejadi Video Song | Love Pain Kuch Bhi Karega Odia Movie 2016 | Babushan , Supriya - TCP\n• Sonu | Full Video Song | Kabula Barabula Searching Laila | Odia Movie | Anubhav | Subhasis | Aanisha\n#SongLyricOdiaNewFilmAkhiKholiLeTuHiTuMp4 #SongLyricOdiaNewFilmAkhiKholiLeTuHiTuMp4Mp3 #SongLyricOdiaNewFilmAkhiKholiLeTuHiTuMp4Ringtone #SongLyricOdiaNewFilmAkhiKholiLeTuHiTuMp4Video #SongLyricOdiaNewFilmAkhiKholiLeTuHiTuMp4Mp4 #SongLyricOdiaNewFilmAkhiKholiLeTuHiTuMp4Lyrics #SongLyricOdiaNewFilmAkhiKholiLeTuHiTuMp4Chord #Mp3 #FreeMp3 #FreeMp3Download


url: =Tuanlui (Zo taw) ah keal khawi thei na tu mun le Hydro power vawt natu et na - JokerooVideosPicturesMore React!User UploadsForumsFunny NewsUploadLogin Connect\nPersonal Pictures > Tuanlui (Zo taw) ah keal khawi thei na tu mun le Hydro power vawt natu et na Follow @jokerooby suantakSexyGrossStupidLOLWTFCuteCoolOwned« PrevNext » TweetEmailEmbedMailam ah khanto thei na tu ngai sut ciang, ih nuntak dan, adadiak inn sang pan in sum ih zon dan mama lai thei leang ci ngai sut na taw, keal khawi thei na tu kana zong uh a, Tuanlui pam, Zo sang ah mun pha mama kana mu uh hi. Luipan Hydro power zong ki la thei tu a, khalsung bup atu keal ann tu zong tuipia in kicing thei tu kana mu uhhi.Added:31 Jul 2010 @ 12:17Views:616Tags:hydroRelated Galleriespower carpower carPower Of Your Personal PentacleWith http://www.luckypentacle.com/ Find Out how do you protect yourself from badluck, evil will. How do you become healthy & rich. How do you win the lottery, How do you attract Money, How do you find love.The Power of Hurricane IkeThis guy takes part in some extreme hurricane surfing during Hurricane Ike.Email Marketing Software - Power Of AutomationEmail Marketing Software - Power Of Automation\nData Depot Email Marketing is a web based platform that is specialized for small to large volume marketing campaigns. Wesker112 Vs De NiroThat's my absolutely favorit montage ever^^, me in the same scene with my favorit Actor Robert De Niro, what an Honor for me;-))P.s, but I'm still happy to come out from this dangerous situation:DMe At Le SkratchMe DJing at Le Skratch, OshawaUltimate Sex SymbolIf anyone has the power to get all the women in the world, it's definitely this guy!mama miamama miaFacebook CommentsUser Reactions\tAnonymous user\nthinks Tuanlui (Zo taw) ah keal khawi thei na tu mun le Hydro power vawt natu et na is Cute( about 17 weeks ago / Feb 15, 2013 )\tAnonymous user\nthinks Tuanlui (Zo taw) ah keal khawi thei na tu mun le Hydro power vawt natu et na is Stupid( about 1 year ago / Feb 16, 2012 )


url: =Upgrade Win 7 to Ultimate Version - Zomi Computer and Internet Association\nHome / Windows / Upgrade Win 7 to Ultimate Version\nUpgrade Win 7 to Ultimate Version\nTaang Sianpu November 21, 2012 Windows\nTu laitak a na zat na Window 7 pen Starter, Home Basic, Home Premium leh Professional cih te hi mai thei hi. Tua pen poi tuanlo. Ultimate i cih Enterprise ah na laih nopleh ol no takin Minute 10 sungin ki upgrade thei hi.\nTua dan in na upgrade nop leh Start menu meek Win logo +R mek leng search nang Box khat ong kia inteh. Tua Box ah Windows Anytime Upgrade cih meek leteh laimai dang khat ah ong kha dinga, Terms and Conditions te na Accept nang om ding hi. Na Accept khitteh key ong ngen ding hi.\nUltimate key ahi na zat Hardware Manufacturer zui in anuai kong koih teng lakah na tengkhia in na guang leteh ki ngah ding hi.\nUltimate key teng:\nHih danin ong ki langkhia ding hi.\nHP te in PC bawlkhia nawn lo uh ahih manin amau a ding om lo hi.\nWin 7 a load/activate nuam i om leh comment ah ong koi un Zomi Computer and Internet Association(ZOCIA) ah ong dong kik lai un.


url: =Global Buanli Family: Tulaai Leitung Thuthang tuamtuam updates October 4, 2013\nTulaai Leitung Thuthang tuamtuam updates October 4, 2013\n· Leitung gam 50 vaalpan nungaak duangzen kidemna ongtungding November kha ni 9 ni ah Russia gam Moscow khuapi ah kibawlding a tuamun ah Kawlgam te in zong Democracy dan a kimakaihzawh amasapeen vadem giapding in geelna nei uhhi. Hih Duangzen ( meelhoih kidemna ah Kawlgam ai-awh in avademding in USA gam California state California Lutheran University ah sumzonzia pilna sinlaaitak leh BA zosa ahi Ma Soe Set Wai kiteelkhia hi. Hih leitung bup meelhoih kidemna ah Kawlgam te peen 1961 pan kihelnawnlo in tu in ademkikpanding ahihi.\n· Kawlgamsung a kizang ahi 2008 gambup ki-ukna thukhunpi bawlphading maw ahihkei leh athak gelhkikding cih thu mipite deihna October khasung in kikaaikhawm masading a 2008 thukhunpi genkhiatna leh mipi lungsim kaihkhopna kawlgambup ah kinei ding hi ci in NLD kawlgam thukhun endikpawl in 10/04/13 ni in taangkokhia uhhi. Hih peen NLD guak geelna hilo a UNA leh party tuamtuam te tawh akigeelkhawm hi cihthu genbeh uhhi.\n· US gam President Obama leh alanglam Republican party te kumpi sumzatzia ding thukimna angahzawhlohna hang in kumpi naseem nasep neilo mi 800,000 pha a , kumpi naseem kheempeuh I sehthum suah seh nih ahihi. October kha ni khat nipan akikipsak Obama Care kici mantawm tak a cidamlote kibawlnading tawh kisai anikhan ahihkeileh abawl phat masiah Republican te Hlutdaw dawlnuainung pan kiptak in tawhtangtawh kakilhding uh ci in Republican ten gen uhhi. Obama leuleu in akihawmkim pending in hih Kei Care peen akikipsak sa hin Ikumpi sumzatding vaai meetang tawh khensatni ci in heelheel laai hi.\n· Hih Obama Care peen Naseem kheempeuh in insurance nei hamtangding, tualo te aniam akimantak a leisakding cih ahihman in ei mizawngte ading in hoih mahmah a, Republican te a leuleu ciang mihau giltui te bek angvaan uh ahihman in hoihhetlo cih kei mimal muhna ahihi. Nungkum tubang hun in mawtaw sathau man gallon khat ah 3.96 hi a tun tuni 3.26 hi in kiatektek laai ahihman Kumpi nasepna adinkhawl uhpeen mizawngte ading hoih mahmah lel cihding hi. A hizong in mihaute duhtheihdeuh nawi tawh kisai peen azahnih dong ah mankhangding ci uhhi.\n· Guatemala gam ah akiman nuam peenpeenpa leh 'drug lord' khamthei guihtheih te Topa akici liang Eduardo Villatoro Cano Mexico gam sung ah Mexico palikte in 10/04/13 ni in mankhia uh a, asawtlo in Guatemala puakding uh ci hi. Amah pen Vankham vannei Boss pipa ahihban ah June kha sung Guatemala gam ah palik 9 athatlum makaaipa zong ahihi.\n· Vietnam gaal laai a French leh US te anawtmang Veitnam Gaalkaap maang Vo Nguyen Giap kum 102 teek natna tawh 10/04/13 ni in leitung nusia ta hi ci in Veitnam kumpi te in taangkokhia uhhi.


url: =Admin And Office Jobs in Macpherson / Potong Pasir | Admin & Office Jobs | Gumtree Classifieds Singapore\n"admin and office jobs" in Admin & Office Jobs in Macpherson / Potong Pasir\nAlert Filters: Admin & Office Jobs in Macpherson / Potong Pasir (Keyword:"admin and office jobs")\nIf interested, please strictly WhatsApp/SMS only to 90227606. Quote "Warehouse Admin Assistant" with your full name, age, citizenship, place of residence and earliest availability.Singaporean/PR only. (No quota for foreigners.)Key Qualities Able to work independentlyAble to work in a warehouse environmentAble to handle customers' complaints tactfully Roles and responsibilities Ha ...\nGet a daily alert with: Admin & Office Jobs in Macpherson / Potong Pasir (Keyword:"admin and office jobs")


url: =Malaysia pan sihkohna ~ Khup Muan Khai (Mualkawi, Hatlang)\nalaysia gamsung Negeri Sembilan State sung aom Nilai khua ah Highway mawtaw lampibawl, mawtaw hawl in aom ahi Khup Muan Khai in tuni 07 January 2014 nitak 4pm pawlin mawtaw Accident in hongnusia hi.\nKhup Muan Khai pen Pa Gin Suan Kap leh Nu Niang Khan Nuam te tapa hi a, Hatlang beh, SDA pawlpi pan ahihi. Akhamkhua pen Mualkawi khua hi a, ahi zongin Khampat ah teengzaw uhhi. 20 March 1989 kumin asuak hi a, khangmoilai mahmahkhat ahihi.\nTuni anasepna Nilai Highway ah mawtaw Accident atuahkhak ciangin anaipen zato ahi Selebar aom Hospital ah kipuakpah a, ahi zongin lamkal panin hongnusia ahihi. Aluanghawm pen tulaitak Selabar Hospital ah kikem phot hi.\nSanggampa pen ACR No. 13-60379 Card atawikhat hi a, ahi zongin kamphatna tawh cidinghiam ZAM/ZSM (Zomi Social-walfare Malaysia) ah Member RM10 tawh nalutkhinlian ahih manin aluanghawm leiah tuhkiktheih naiding vaitawh kisai akisam khempeuh Malaysia gamsung aom Zomi Genvai Kipawlna ZSM leh ZAM in mawhpuak hong lading uhhi.\nSihvui hunding leh athu ala akicianzaw in akitheihbeh ciangin hongki zaksakkik dinghi. Vaihawmna khatpeuhah nawikaina aomloh nading in thungetna ah na phawksak un.


url: =Thu Hilhkikna 26 | Siantongluan\nThu Hilhkikna 26\n"Topa na Pasian un luah dingin a hong piak leitangah va pai-in, tua leitang luahin a tungah na ten uh ciangin,\nTopa na Pasian un a hong piak leitang pana piang gah khempeuh panin a gah masa pawlkhat la-in lawh khat sungah na koih ding uh a, ama min na omsakna dingun Topa na Pasian un a teelna munah na pai ding uh hi.\nTua hun laitakin na a sem siampipa kiangah pai-in ama kiangah, Topa in kote piak dingin ka pu ka pate uh tungah a ciam leitangah ka tun khitna uh tuni-in Topa na Pasian kiangah kong ko uh hi, na ci ding uh hi.\n"Tua ciangin siampipa in note khut panin a lawh hong saang ding a, Topa note Pasian biakna tau mai-ah koih ding hi.\n"Topa note Pasian mai-ah note in, A vak kawikawi kote pupi pen Aram mi hi a, amah Egypt-ah paisukin tua munah a peem lai-in mi tawmno ahi hi. Tua lai-ah amah a lian, a thahat, tampi a pha minam khat a suak hi.\nEgypt-te in kote hong ngong bawlin hong gimsak a, kote sal bangin hong bawl uh hi.\nTua ciangin ka pu ka pate uh Pasian ahi Topa Pasian tungah ka kiko uh a, Topa in kote aw hong za-in, ka gimnate uh, ka sepnate uh leh hong netniamnate uh a mu hi.\nTopa in a vangliatna leh a thahatna, launa lianpi, lim leh na lamdangte tawh Egypt panin kote hong paikhiatpih hi.\nAmah in hih mun hong tunpihin, bawngnawi leh khuaizu tui bangin a luanna gam hih leitang ko tungah hong pia hi.\nTua ahih ciangin en in, Topa, nangmah in kote nong piaksa leitang panin a gah a min masa kong paipih uh hi, na ci ding uh hi. Tua ciangin Topa note Pasian mai-ah na koihsuk ding uh a, Topa note Pasian mai-ah na bia ding uh hi.\nTopa note Pasian in note leh na innkuanpihte uh tungah hong piak na a hoih khempeuhte hangin note leh Levi mite leh note lakah a om peemtate na lungdam khawm ding uh hi.\n"Sawmah khat piak kum ahi, a kum thumna kumin, amaute in na khuapite uh sungah an ne-in, gilvahin a om theihna dingun Levi mite, peemtate, pa neilote, leh meigong numeite tungah na piak uh, na khawhsa uh sawmah khat na piak khit uh ciangin,\nTopa note Pasian mai-ah, Ka innsung panin a siangtho dingteng ka tuamkoih khin hi. Tua thamloin kei nong sawlna bangin na thupiaknate khempeuh tawh kizui-in Levi mite, peemtate, pa neilote, leh meigong numeite tungah ka pia khin hi. Hih tungtangah na thupiakna khat zong ka khial kei a, ka mangngilh zong omlo hi.\nDahin ka kah sungin zong sawmah khat ka ne kei a, ka nit sungin zong ka khenkhia kei a, misite tungah zong ka pia kei hi. Topa ka Pasian thu ka mang a, kei nong thupiakna khempeuh bangin ka hih khin hi.\nVantung, nangma omna a siangtho panin hong ensuk in la, kote pulepate tungah bawngnawi leh khuaizu tui bangin a luanna gam na ciam mah bangin, nangma mi Israel-te leh na hong piaksa leitang thupha hong pia in, na ci ding uh hi.\n"Tuni-in Topa na Pasian un hih thukhamte leh ngeina kipte na zuih ding uh note tungah thu hong pia hi. Tua ahih ciangin na lungsim khempeuh uh leh na nuntakna khempeuh uh tawh na hih ding uh limtakin na ngaihsun ding uh hi.\nTuni-in, Topa pen note Pasian ahihna leh note in ama lampite tawnin, ama thukhamte leh ama thupiaknate leh ama ngeina kipte zui-in, ama thu na man ding uh na gen khin uh hi.\nTuni-in Topa in note pen amah in note tungah hong ciamsa bangin ama neih ding mi na hihna uh, leh note in ama thupiaknate khempeuh na zuihna ding uh,\nama bawlsa minam dangte khempeuh sangin phatna leh minthanna leh pahtawina a lianzaw a ngahin hong koihna ding, leh ama gensa mah bangin Topa note Pasian-a dingin a siangtho mi na hihna ding uh hong gen khin hi," a ci hi.


url: =Zogam, Zomi, Zolai, Zo ngeina – 1 :: ZOMI DAILY\nposted on 7 December 2014 at 5:07 am Lomkholna: Article, Langkhankhai, ZomiTimes\n(Zomite in Ngimna kician neihkul)\nZomi ciin kam dimdim ipau hangin Zomite in bulna ding kician Kawlgam ah mun kinei nailo a, belh ding leh lungmuanna ding makai leh kumpi gam kinei nailo hi. Kawl, Shan, Kayin, Kaya, Kachin, Chin, Rakhine leh Mon in state nei a, Naga, Danu, PaO, Palaung, Kokang leh Wa in Minam kumpigam (SAZ/SAD) nei uh a, mina, galkap zong nei uhi.\nZomi sung ah Zomi adeih pawlkhat in Kawlgam minam galkap neihpen ahoihlo lamin gen uh a, Zomi adeihlo pawlkhat in SAZ/SAD pen mizawng miginalote kipia sakha uhi. Zomite sangin Wa, Kokang leh adangte hauzaw tham uh a, Nagate zong India leh Kawlgam sunga omte enkhawm leng hauzaw pilzaw uhi. Zomi akicite pen Kawlgam leh India a a’pm itam hangin Naga leh Meiteite pilna hauhna ah kiphalo hi.\nIndia leh gamdang azin khollo Kawlgam ulian pawlkhat leh gam makaite in Kawlgam bek enin thu gen uh a, gamdang om Zomite peuhmah lungsim ah tuatkha ngeilo uh ahih manin Kawlgam Zomite ulian mipil mihau tampi om hang ciin kisial napi omna ding khutpekcia zong Zomi min tawh anei nailote ihi hi.\nChin state igengen hangin Chin min tawh hibek a, atawpna ciangin na gam uh koiteng hiam hong kici leh Tedim, Tonzang leh Cikha bekmah ikhawk veve ding kimlai, tua teng nangawn apuah azun nuamlote ihi hi. Hithei hileh Kalay-Kabaw sung ah Zomi mimal sim leng Kawlgam mipi 0.1% iphak leh Minam Mangpi kinei thei hi. Tualo zong, Kalay-Kaw leh Tedim, Tonzang, Rih, Cikha kigawmin Minam gam ( SAR) kingen thei hi. Tua hileh minam gam leh kumpi, galkap anei isuak ding hi.\nZomi Times Editorial\nPrevious: 666 pen mikim in lipkhap\nNext: Mangpha, Nu Catharina Ning Khan Vung


url: =Zomi Innkuan USA (ZIUSA) in Tedim Youth Fellowship te ading mawtaw leisak - TUNGZANG NEWS\nZomi Innkuan USA (ZIUSA) in Tedim Youth Fellowship te ading mawtaw leisak\nUSA gamsung a om Zomi kipawlna a hi Zomi Innkuan USA (ZIUSA) in USA gamsung a om Zomi mipi tung ah Tedim Youth Fellowship (TYF) te mawtaw leina ding huhna makai te in donsak in kawlgam sum tang lian in ah Ks. 4,017,000 kingah hi cih Tongsan News gen hi. Hih sum pen kawlgam Yangong khua pi ah Pa Mangpu tungtawn in kikhak ci hi. TYF makai pi pa Pu. Nung Sian Tuang le ZNC General Secretary makai Gin Kam Lian te in thohthei uh ci hi. Tua ban ah kawlgam ah a zin Rev. Thawng Khan Cin Board member of ZIUSA, in Pasian tung ah apna neihsak hi.\nMawtaw hoihmahmah Mandalay pan in Suft Hilux namte leikhin zo ci hi. Mawtaw tawh makai pi pa Pu. Nung Sian Tuang lungdam tak in ah Tedim zuan in lungdam ko ding in ciah kik to khin mawtawh ci hi. TYF in ZIUSA tung ah lungdam bek tawh lungkim lo in lungdam na kician in koh pha laiding ci hi.\nUSA in TYF tung huhna ngetna tawh ki sai thu tawm\nTYF in USA tung hih bang in huhna ngetna tungtawn in ah ZIUSA kipawlna tuamtuam te thukimna tawh ki thukim in ki huh aa, hih sung ah USA, Zomi Innkuan kipawlna tuamtuam te: pawl khat te huhna piak a tampia deuh bang ah Zomi Innkuan Missouri in Ks. 2,228,000 tawh piakkhiatna piakhia ci hi. Huhna piakhia mimal kim pello in in limtak in ah suahsak zaksak kik ding thupi masa in ki nei lai hi.


url: =Upna Thukan ni ~ Matthias Pau Mung :: ZOMI DAILY\nA Nih na ah Protestant te Upna sungah Thawhkikna omlo leuleu hi, Bang hang hiam cih leh Gimna neu Um lo in Gimna neu tawh kisai Laisiangtho teng Hemkhia uh hi. Thawhkik ni ciang a Thokik ding pen Gimna neu a om Khate bek ahi hi, Toap Jesu in Eite omna ding bawl in pai a, a man ciangin Eite ong la dingin ong kumkik ding hi, Tua hun dingpen Second Coming ahi hi 1Cor 15:52 / 1 Thesalonica 4:16-17 Mihing te ih sih ciangin, Mawhna cinvom cia zong aneilo te bek Vangam tungpah ding a, Khasiangtho a Nialte Maikhang ah zong kimaisak zolo ding ahih manin Hell Meikuangpi sungah Tungpah ding hi, Tua te Nitawp ni ciangin, Vantung a tungsa te lah ong kumkik thei nawnlo ding a, Hell Meilipi sung a tungte zong ong Thokik thei nawn lo ding hi.\nJesu Thugentehna ” Sumhaupa leh Lazaru te tangthu!! ahi zongin Khasiangtho Nialna a hilo mawhna khempeuh Nitawkni ciangin Thawhkikna sungah a kihel dingin Leinuaigam ah Jesu ongpaikik ding Lametna tawh ngak uh hi.1 Peter 3:19 / Tua Munpen Gimna neu kici hi. Hellgam ahilo Leinuai Gam a om Khate in zong Khudin in Jesu a Bia uh hi. Philip 2:10-11 Vantung, Leitung, Leinuai a om khempeuh in , Khukdin in leii khempeuh in ” Jesu Christ Topa hi ci-in Pulak ding uh a, Pasian Min thangsak ding hi . Hih Munah Catholic te bekin Khukdin in Thungen ahih man in, Protestant kihel khalo mawk uh hi.\nUpna neimite sungah Jesu in Na lamdang bawl hi. Canan Mopawi – in Tui pan Lengahzu a bawl pen Jesu Nalamdang bawl masa penpen ahi hi. Jesu na lamdang Bawl a nunung penpen in Siangtho Ni 4 ni – in, Lengganzu pen A ma Sisan suaksak hi , Nungzuipite Upna tawh ensak a, Nungzuipi te in Upna tawh Muzopaklo ahih man in, Banghangin Tua Lenggahzu nangma sisan hi thei ding hiam?? a ci uh hi .. Jesu in Hih Ka Si leh Sa anelo dawnlo mi- Kuamah Pa kiang a tung kei dinghi. a cih ciangin Nungzuipi te in Upna tawh sang zo pan uh hi….\nTua Jesu Kammal Tuni tan in Nungta lai hi. Pasian Kammal Beimang lo in Nungta den ahih man in, Upna neilo te a dingin Hih Jesu Si leh Sa in Cimphawng, tawh ki bang lel kha ding hi . A taktak in Cimphawng hilo in, Tawntung Nuntakna ngah na dingin, Jesu Ong kipiakna An ahi hi. Lasiangtho zong Jesu Ong kipiakna An ahih mah bangin, Utna munteng la a, Utlohna Munteng Paaizeu cih pen Khasiangtho Nialna namkhat mah a suak leuleu hi. Lungdam, Sia Matthias Pau Mung (Portland, USA)


url: =Palik khatin nupi nautawi lai asialtuksukna Video pen ki thehzakgawp :: ZOMI DAILY\nposted on 4 September 2017 at 10:23 am Lomkholna: China, News, Sawltak, World\nChina gamsung ah Police te’n thu aki neihsakzia, khuasung mipi te a zawhthawhzia leh adiakdiak in nungsungteng Social Media ah aki thehzak nupi khatin nau atawilaitak asialtuksuk Police Officers te Video Clip hangin Chinese Netizens te hehmahmah uhhi.\nShanghai khuasung ah nungkal Friday ni in mawtaw koihkhialhna Parking Fine hangin nupi khatleh Police Officer khat kinialnial uhhi. Tualaitak ageinai panin amukha te’n Video nazaih uh a, Social Media tungah na lawnkhiapah uhhi.\nChina pen kumpi thunei te thuneihna alianmahmah “authoritarian state” in aki ciamteh hi a, ahi zongin khuasung kongzing ah avakkawikawi Police Officers tepen kizahtaklua tuanlo hi. Adiakdiak in Traffic Fines vaitawh kisai in kinialna tammahmah cihi.\nHih abeisa kalsung in Video akizaihkha, Second 22 bekbek asawt Video sungah Police Officers te’n khuasung mipi te adopbawlloh ziapen kilang mahmah ahih manin, khuasung mipi tezong aphunpah ziahziah uh ahihi.\nVideo sungah nupi nautawi khat leh Police Office khat kinialnial uhhi. Anunung ciangin Police Officer pa’n tua nupi nautawipen thakhatthu in leilak ah sialpaisuk in, a awngsung ah atawi atano bang ki lawngkhialau lianghi.\nAgei aom palik mawtaw sungpanin Police Officer khat hong kumbeh sawnsawn a, Police Officer nihtak in tua numei pen atungpanin nencipmawk uhhi.\nA nautawi pen alu tawh leilak ki satsuklodeuh a, kisatkha peuhmahleh alubang kitamphialding a, nuntak omnawnlo khading hi. Ageinai panin amukha te’n atanau hehpihhuaisa in naphongto uh a, nakepsak zawzen uhhi.\nVideo: Video of cop slamming woman, baby to ground enrages China\nHih Video amukhapeuh in Police Officers temah mawhsakzaw uhhi. Naungek pen alauhuai mahmah dinmun ah koih uhhi “chld at risk of serious injury” ci’n ki mawhsakciat hi.\nShanghai City’s Bureau of Public Security te’n hih buaina pen Songjiang District sungah Friday 10:30am hunpawl in thupiang hi ci uh a, hihvai hangin tua nupinu asialtuksuk Police Officer pen anasep panin khawlsakphot uh cihi.\nRelated: China ah Uisa zuakpawi kipankik leuleu\nNetizens pawlkhatte’n nautawi nupinu inzong Police Officers te nialkik sesedahleh acizong om uh a, ahi zongin atamzaw in nautawilai nupilawmlawm asialtuksuk uh ci’n Police Officers temah mawhsakzaw uhhi. Nang e, kua nagum zawtam? Sawltak #zomidaily\nPrevious: Indonesia gamsung aom ‘Myanmar Embassy’ sungah meikuang kilot\nNext: A zawlluipa innsung ah Corridor panin alutsawm numei khat kiman\nBanghang ka Email ah Attachment ki khaktheilo hiam?


url: =Tulaai Leitung Thuthang Tuamtuam Updates June 1, 2016 :: ZOMI DAILY\nposted on 1 June 2016 at 9:58 pm Lomkholna: Khawmpau, Myanmar, News, World, Zomi\n· Syria gam Idlib Khuapi May 31, 2016 ni in Russia Gaalvanleeng ten nasiatak in sim uha, abu amang kuamah khuallo in banzial ahihman in mipi 50 saang atamzaw si hi ci in Syaria gamsung encik pawl in taangkokhia uhhi.CNN\n· IS migilo te ukcipna Iraq gam Fallujah khuapi Iraq gaalkaap ten lakik ding in abeisa kaalkhat pan nasiatak in gaalkaap athuangthuang tawh sim uha, May 31, 2016 ni hialbawlding in akithawi laaitak un IS lampan nasiatak in nalehdo uh ahihman in lazonaai paklo in kikaapna nasiatak in piang hi. Numei naupang tamsimsim si ahihman in UN zong patau mahmah uhhi.VOA\n· 21 Century Panglong khawmpi dingtawh kisai in Vaaihawmpawl NLD kumpi in May 31, 2016 ni in phutta a, Kumpi lui a dollar a million asim anetum MPC peen NRPC tawh laih uhhi. Mualtungmi thautawi kumpi tawh kilemna aneinailo te zong tawh kimu in Thautawipawl, Hlutdaw leh Kumpi thuvaaihawmpawl, Agualzo Party te cihbang in adeidei in bawlding ci in gen uhhi. Chin State ai awh in Minam party gualzawhna angah ZCD ongding ding hita a, Thautawi pawlpan CNF kilam en mahmah himah leh Gaalkaap Maangpipa Min Aung Hliang in CNF peen thautawi hikilkel kei cimawk ahihman in CNF peen CSO Lam ah ZYA tepawl tawh ongdingkhawm theibek ding suak hi. Tua ahihman Chin State ai awh thautawi ding in ZRA omlaai a Pu Thang Lian Pau in Lamka kuam ongnusia ngam taktak a ongdin ngam leh Zomi te ading in lam etna omlaai hi. Ahizong in Lamka kuam mah nuam ongsakzawk leh bel Meitei te maw, Naga maw ongkigolh khading uhhi. VOA\n· Philippine gam te I Parliament dawl nih te in May 31, 2016 ni in Philippine gam President thak liklek ding Rodrigo Duterte kipsakna neita uhhi. Amah peen Philippine gam te I A 18 na President a hihi. VOA\n· Leitung ah Asau peen leh Athuuk peenpeen Leisung hawm Meileeng lampi Switzerland gam te in June 1,2016 ni in honna neita uhhi. Meileeng lampi minpeen Gotthard Base Tunnel kici a Erstfeld khua pan Bodio khua kikaal vutlet in 57.5km sau hi. Kum 17 sung lam uha, $12,500 million bei in mimal 2,600 in lam ciatciat uhhi. Leitung ah asaupeen nihna Japan gam ah om in Seikan Tunnel kici a 53.0 km sau in 1988 kum in kihong hi. Athumna peen Eurotunnel kici in French-UK kikaal ah om in 1994 kum in kihong a 50.5km sau hi.\n· North Korea ten Ballistic missile kici thaupi namkhat May 31, 2016 ni in South lam ngatsa in lawnsin uha, adeihna mun uh atuk ma in leengthei nawnlo in kia ci in South Korea kumpi thunei te in genkhia uhhi. Tua banah Party Vice President a ateelthak uh ahi Ri Sung-yong China gam ah mawhsuutna bawlding in May 31, 2016 ni in vakuan khai thelthal ci hi.BBC\n· Afghanistan gam Kunduz khuapi leh Kabul kikaal ah ataai Bus pi nih June 1,2016 ni in Taliban migilo te in khawlsak in khuazin mi 185 vaal mancip in 10 thatlum uhhi. Adang acianlaai teng hotkhiatzawh nading Afghanistan kumpi ten ahanciam laaitak uh ahihi.CNN\n· Kawlgam Suang manpha zuak kipawlna ten sum neihkhop ding a akidon uh Euro sum 90m atun aban na ongsit sak un ci in NLD tetung leh Hlutdaw ah May 29,2016 ni in laai puak uhhi. Hih sum te peen President luui Thein Sein leh Minister pawlkhat in zong nathoh sim ciin genbeh uhhi.VOA\nPrevious: Piangthakte leh minam itna ~ T. Sawm Lian\nNext: Mipilte thugen sim zelleng nuihza mahmahthei hiveh aw


url: =PAWLPI SUNG THU TUAMTUAM ~ MUC\nPAWLPI SUNG THU TUAMTUAM\nAdmin 1:28:00 AM Articles, ZOMI SDA NEWS\n1. A (1 )veina Adventist Leadership Youth Camp nuamtak kibawl thei:\n11- 15 April 2019 hun sung tengin Tonzang leh Tedim Circle kipawlkhawmin a (1) veina Adventist Leadership Youth Camp pen Anlangh ah thupi takin kibawl hi Sum leh paai tawh hong panpih khempeuh leh Training hong pia sia te khempeuh tungah nakpi kilungdam mahmah hi. Khangno Camp kah vekpi mi 108 bang kikah thei hi.\n2.Kachin gam Ngawhchiang ah:\nKachin State, Ngawchiang ah SDA (Conf) biakinn thak dedication May 10,2019 nin kinei hi. President Sia Khenno, Secretary Dr Mungpi , Treasurer Pr Langh Suan, Tang Sanghoihte leh mipi Non –SDA kigawm 150 tawh neih pih ung. Topa’n minthanna leh pahtawina munn in hong hisak hen.\nAmen.Src: Sia Dal FB page\n1. Tuikhal pawlpi panin Pa Nang Hau Mung in 26/March /2019 ni-in hong nusia a, 27/March/2019 ni-in Pr Kai Dal in vui hi. Anusiat ainnkuanpih te tawh akibangin I dahpih hi.\n2. Tuikhal pawlpi panin Sm Niangsen ii pianna Nu Zet Sian Aung in hong nusia in 31/March/2019 ni-in Pr Langh Suan in vui hi.Anusiat ainnkuanpih tetawh kibang in idahpih hi.\n3.Gideon pawlpi panin Pr Kham Khen’ tapa Tg Go Lian Khai in 29/April /2019 ni-in hong nusia a, Sia Khenno in vuina nei hi. A nusiat a innkuanpih te tawha kibangin idahpih hi.\n4. Gideon pawlpi panin Pr Daniel Nangno in 31/5/2019 Friday ni-in hong nusia hi a, 2/6/2019 Sunday ni-in Pr Kai Dal in vui hi.A nusiat ainnkuanpihte tawh kibangin idah pih hi.\n5. Myothit pawlpi panin Pr Hmunling ii zi sianu Vung Ngaih Dim in 19/June/2019 Weds ni-in hong nusia a, 20/June/2019 ni-in Sia Khenno in vui hi. Anusiat a innkuanpihte tawh kibangin idahpih hi.\n4. Siapite zin kawikawi:\nI siapite Tamu Circle sung pan Nanphalong, Sawbua, Tuikhal Kalay Circle pan Gyikone, Ayethayar , Tuikhing, Chanthagyi, Tedim Circl sung panin Thalmual, Phaiza leh Ngente pawlpi, te ah va zin kawikawi uh in pawlpi mite tha va pia thei uh hi. Tonzang Circle sung panin Tonzang , Zampi, Talek, Cikha pawlpite vaanin pai uh a, apaina pawlpite in zong tha ngah thei mahmah uh-in thupitakin zin na do uh hi cih kiza hi. Tukum sungin Pawlpi omna mun teng phakkim zawh ding lunggulh hi.\n5. Ciantha khua ah\nCiantha khua-ah i siapite in Kawl lakah Pasian thu kikupna va nei zel uh hi. Milim bia mite in anungta Pasian thuman hong muh nading pawlpi aiphuh zawh nading thungetsak ni. Tu laitak mahmah in zong Pr Kai Dal makai-in ih sia-te pawl khat tawh Thangzang khua ah effort bawl uh ahih manin thungetna ah phawk tek ni.\nUSA a om Pa Thangtawng leh Nu Siantawngte innkuan in Topa gam leh pawlpi hong it hong veii mahmah manun Anlangh biakinn ceiling leh mei bawlna sum bei khempeuh hong pia khia uh ahih manin Topa gam leh pawlpi a ding a sum leh paai tawh ma hong pangte tungah nakpi lungdamkohna thu hi panin kong pulak uh hi. Topa in thupha azah 100 in hong thuh sak hen, cih ka thungetna uhhi.\n7.Tuikhal ah innkang vai in va zin:\nTuikhal ah Pa Kai Lian Thangte inn katna ah thungetsakin MUC zumpi pan siate va pai. Antang ip khat va puak, sikkang zong lampi zong a vaihawmpih dingin va kikum. Topa’ n inn khat ong din pih zawh nadingin hanciampih ciat ni.


url: =Najib innmai ah Police pawlkhat in a encikding in ngakcipta :: ZOMI DAILY\nposted on 13 May 2018 at 7:29 pm Lomkholna: Malaysia, News, Sawltak, World\nMalaysia Primi Minister asemlui Najib ii a innmai ah Police te’n khakcip in ngakcip dimdem uh cih Bernama News pan kiza hi. Tua Datuk Seri Najib Tun Razak ii a innpen Taman Duta, Jalan Langgak Duta vengsung aomm Private Residence hi a, atunga Photo pen tuni Sunday ni in palik te’n mawtaw tawh angakin aom laitak ahihi.\nSentul deputy police chief Supt Mohamed Rafiq Mohamed Mustafa ii genkhiatna ah Najib ii a innmai ah angakcipding, Security lakawm in a encikding in Sentul Police Station pan palik te kizang hi ci’n Bernama te tungah genkhia hi.\nBernama News panin nasem te’nzong Najib ii Private Resident maiah angakcip in aom Police mi 5 kamu uhhi ci’n genkhia uhhi. Ahi zongin tua Najib ii Private Residence Area tengah Media Practitioners te, Reporter te aomcipding kiphallo, ki khamcip cihi.\nIh zaksa mahbangin Najib leh azi tepen Malaysia gamsung panin apusuak theilodingin Immigration te ii Blacklist sungahzong aki koihkhin ahihi.\nZanni Saturday ni inzong Najib ii aomna Apartment Block sungteng ah Police te lut uh a, Document thupi akikemsim aomhiam ci’n zonna nei uh cih Reuters te’n genkhia hi. Tua Sensitive Document athupi te gampua lamah aki puakkhiat khakding kipatau ahih manin, hihbangin akizong hi ci’n Senior Police Officers nihin genkhia uhhi.\nAhi zongin City police chief Comm Datuk Seri Mazlan Lazim in agenkhiatna ah Najib leh a innkuanpih te omna Apartment pen aki buluh, Raid hilozaw in, CCTV Footage te aki en, akisit hizaw hi ci’n genkhia hi.\nPavilion Residences Apartment aom nasem tampi te genna ah Police Team te Saturday sunlam in hongpai uh a, ahi zongin banghih cihpen kathei ciankei uhhi ci’n genkhia uhhi.\nMalaysia gamsungah gammakai kiteelna General Election pen May 09 (Wednesday) ni ahihi. Dr. Mahathir ii makaih PH (Pakatan Harapan) te’n gualzawhna angah uhciangin Dr. Mahathir pen Prime Minister dinmun hong tungto hi. Election amanzawh, Prime Minister angahkhit phetin Malaysia gamsungah Thursday leh Friday ninihsung zumkhakni, Public Holiday in tangko khiasak hi.\nPawlkhatte genna ah Election amanzawh Thurday ni akipan Sunday nidong, ni 4 sung zumkhakni in aki tangkona pen Najib in asumte gamdang ah akhakkhiat theihloh nadingin Public Holiday in aki tangkosak hi, Bank te nasemlo dingin akibawl hi ci’n agenkhia zong om uhhi. Bangbang hileh Dr. Mahathir pen abeisa in Malaysia gamsung ah Prime Minister kum 22 sungtak asemngei khinkhat ahih banah, Najib zong apattahsa hisam ahih manin, Dr. Mahathir pen pilzaw, teeizaw, asepzia siamzaw hi acizong om uhhi. Sawltak #zomidaily\nPrevious: Tunnu’ itna ~ Tdkhen\nNext: “Nu” ci in nasam ding hi ~ Khat Thang